text:
Konklusyon
“Alig yo iramay anawir na saray sipan lapud pananisia tan inkaanos da.”—HEBREOS 6:12.
1, 2. Akin et kakkaukolan tayon pabiskegey pananisia tayo natan? Iyilustra.
PANANISIA. Balibali itan ya salita, ta ontutukoy itan ed marakdakep ya kualidad. Balet sano nabasa o narengel tayo itan, maabig no nonoten tayo met iyan sananey nin salita: “Kakkaukolan!” Akin ey? On ta no anggapoy pananisia tayo, kakkaukolan tayoy manggaway paraan pian niwala itan ed sikatayo. Tan no walay pananisia tayo, kakkaukolan tayon protektaan tan pabiskegen itan. Akin?
2 Imadyin mo pan manaakar kad maawang ya desierto, tan apaepaet ka lan maong. Sano walay nalmom ya danum, kaukolan mon protektaan pian agnaupot lapud petang na agew. Insan kaukolan mon panoen so kargaan moy danum pian walay nainum mo anggad makasabi kad laen mo. Manbibilay tayo natan ed mundon espiritual ya desierto, kanian kakkaukolan tayoy “danum”—say tuan pananisia—ya talagan matalag la natan tan maganon naandi no agtayo protektaan. Kakkaukolan tayo itan; no panon ya agtayo nabilay no anggapoy danum, ompatey tayo met ed espiritual no anggapoy pananisia tayo.—Roma 1:17.
3. Antoy inter nen Jehova pian natulongan tayon pabiskegen so pananisia tayo, tan anton duaran bengatla so nepeg tayon tandaan?
3 Amta nen Jehova ya kakkaukolan tayoy pananisia, tan amta to met ya aliwan mainomay so nawalaay mabiskeg ya pananisia natan. Atan so rason no akin ya sikatoy angiter na alimbawa ya aligen tayo. Pinuyanan nen Jehova si apostol Pablo ya oniay isulat to: “Alig yo iramay anawir na saray sipan lapud pananisia tan inkaanos da.” (Heb. 6:12) Atan met so rason no akin ya lanang itayon papasesegen na organisasyon nen Jehova ya gawaey anggaay nayarian tayon aligen iray matoor ya lingkor nensaman, ya singa saramay inaral tayod sayan libro. Antoy nepeg tayon gawaen sirin natan? Nia so nepeg tayon tandaan: (1) Kaukolan tayon pabiskegen ya lanang so pananisia tayo; (2) kaukolan ya pansiansiaen tayon malinew ed nonot tayo so ilalo ed arapen.
4. Akin ya nibagan si Satanas so manunan kalaban na pananisia, balet akin et agnepeg ya onkapuy so linawa tayo?
4 Pabiskeg mon lanang so pananisiam. Say manunan kalaban na pananisia et si Satanas. Sikato so manuuley ed sayan mundo tan aliling to et pinagmaliw to iyan singa desierto kanian mairap so nawalaay pananisia. Mas mabiskeg si Satanas nen say sikatayo. Balet kasin onkapuy so linawa tayo lapud satan? Siempre andi! Si Jehova so makapanyarin-amin ya Kaaro na saramay malabay ya nawalaay tuan pananisia. Ipapaseguro ton tulongan to itayo, kanian sarag tayon sumpaen so Diablo—arawian to tayo ni ingen! (Sant. 4:7) Nasumpa tayo so Diablo no inagew-agew tayon pabiskegey pananisia tayo. Panon?
5. Panon ya awalaan na pananisia iray matoor ya lingkor nen Jehova nensaman? Ipaliwawa.
5 Singa naaralan tayo, agsipor ya walaan lay pananisia iray matoor ya lingkor nensaman. Papaneknekan na istoryay bilay da ya say pananisia et resulta na masanton espiritu nen Jehova. (Gal. 5:22, 23) Kinmerew iray tulong ed si Jehova, kanian pinabiskeg to lan pinabiskeg so pananisia da. Gawaen tayo met sirin so ginawa ra. Tandaan mon malikeliket ya iter nen Jehova so espiritu to sano kerewen tayo itan ed sikato tan pankimeyan tayoy ipipikasi tayo. (Luc. 11:13) Anto ni kasi arum ya nagawaan tayo?
6. Panon so nepeg ya panaral tayo ed saray salaysay ed Biblia pian talagan nagunggonaan itayo?
6 Diad sayan libro, pigara labat ya alimbawa na pananisia so apantongtongan tayo. Balet diad tua et amayamay ni ra! (Basaen so Hebreos 11:32.) Dakel so naaralan tayo ed kada matoor ya lingkor kanian kaukolan tayon basaen tan aralen so istoryay bilay da. No apuradoy panagbasa tayod sarayan salaysay diad Biblia, ag-ombiskeg so pananisia tayo. Pian talagan nagunggonaan tayo, kaukolan tayon amtaen so konteksto tan arum nin detalye na babasaen tayo. Mas magmaliw ya mabilabilay so alimbawa na sarayan imperpekton lalaki tan bibii no lanang tayon nonoten ya “walaan [ira] na liknaan a singa sikatayo.” (Sant. 5:17) Milikna tayod sikara pian naimadyin tayoy alikna ra sanen ondadalan irad subok tan problema ya dadalanen tayo met natan.
7-9. (a) Anto kasi nalikna na saray matoor ya lingkor nensaman no naikdan iray pankanawnawan dayewen si Jehova diad paraan ya singa gagawaen tayo natan? (b) Akin et nepeg tayon pabiskegey pananisia tayo panamegley na saray gawa?
7 Napabiskeg tayo met so pananisia tayo panamegley na gawa. Diad tua, say kuan na Biblia, “say pananisia . . . ya andian na saray gawa et inatey.” (Sant. 2:26) Imadyin mo pa labat so liket na sarayan lalaki tan bibii ya inaral tayod sayan libro no pagawad sikara nen Jehova so kimey ya pagagawa tod sikatayo natan!
8 Singa bilang, anto kasi no ibaga nen Jehova ed si Abraham ya nadayew toy Dios, aliwan diad saray altar ya gawa labat ed bato, noagta diad saray balibalin Kingdom Hall tan angkakabaleg iran kombension kaibay arum nin mandadayew, tan ditan et aralen tan ipaliwawa iray detalye na saray sipan na Dios? (Basaen so Hebreos 11:13.) Tan anto kasi no ibaga nen Jehova ed si Elias ya say kimey to et say pangipasabid totoo na makaligliwan mensahe ya mangiter na ilalo, aliwan say pateyen iray mauges ya propeta nen Baal ya susuportaan na mauges ya apostatan ari? On, seguradon awaten ya tampol na sarayan matoor ya lingkor so pankanawnawan dayewen si Jehova diad paraan ya singa gagawaen tayo natan.
9 Kanian itultuloy tayon pabiskegen so pananisia tayo panamegley na gawa. Iyaplika tayo sirin iray naaralan tayod saray alimbawa na matoor ya lalaki tan bibii ya nabasad impuyan ya Salita na Dios. No gawaen tayo itan, nalikna tayon singa tayo la ra abayag ya kaaro, ya singa abitlad Introduksion. Balet satan ya pankakaaro et mas magmaliw ya tudtua diad arapen.
10. Antoy sakey ed saray maliket tayon naimatonan ed Paraiso?
10 Pansiansiam ya malinew ed nonot mo so ilalo ed arapen. Binmiskeg so liknaan na saray matoor ya lingkor nensaman lapud ilalo ya inter na Dios ed sikara. Sika ey? Singa bilang, imadyin mo pa labat so liket ya naliknam sano napinengnengan mo la irayan matoor ya lingkor na Dios diad “kioli na saray matunong.” (Basaen so Gawa 24:15.) Anto ray labay mon itepet ed sikara?
11, 12. Diad balon mundo, anto ray labay mon itepet ed si (a) Abel? (b) Noe? (c) Abraham? (d) Rut? (e) Abigail? (f) Ester?
11 Sano nanengneng moy Abel, agta itepet mo no antoy itsura na atateng to? Odino anganko et itepet mo: “Sinalim met so akitongtong ed saramay kerubin ya manguaguardia ed Eden? Anto ey, inmebat ira?” No diad si Noe ey? Itepet mo lagid sikato: “Tinmakot kayo met ed saray Nefilim? Panon yon kinomponi iramay ayayep nen wala kayod biong ey?” No si Abraham so nakatongtong mo, ompan nitepet mo: “Akaulop yo met si Sem? Panon yon akabat si Jehova ey? Antoy alikna yo ey nen taynan yo lay Ur?”
12 Isip mo met iray labay mon itepet ed saray napaolin matoor ya bibii. “Rut, akin et apakiwas kan mandayew ed si Jehova?” “Abigail, natatakot ka nen ibagam lad si Nabal ya tinulongan moy David?” “Ester, anto lay agawad sikayo di Mardokeo kayari to may akasulat ya istoryad Biblia?”
13. (a) Anto ray posiblin itepet ed sika na saray napaoli diad arapen? (b) Antoy naliliknam ed ilalon napinengnengan mo ray matoor ya lalaki tan bibii nensaman?
13 Siempre, dakel met so itepet ed sika na sarayan matoor ya lingkor nensaman. Seguradon mabilabilay mon istoryaen ed sikara iray agawad kaunoran iran agew tan no panon ya benendisyonan nen Jehova iray lingkor to diad mair-irap iran panaon! Seguradon natenyeg so puso ra sano naamtaan da no panon ya tinoor nen Jehova so amin ya sipan to. Diad balon mundo, agtayo la kaukolan ya imadyinen irayan matoor ya lingkor na Dios ya nababasa tayod Biblia. Nakaiba tayo la ra diman ed Paraiso! Kanian natan ni labat et gawam lay anggaay nayarian mon kabaten ya maong irayan totoo. Itultuloy mon aligey pananisia ra. Seguradon panliketan mon nakaiba irayan pinabpablin kaarom diad panlingkor ed si Jehova ed andi-anggaan!


c: text/html

text:
KAPITULO 14
No Akin a Mamerdona Itayo
WALA ta lay akagawa na makapuy ed sika?— Kasin sinakitan to ka odino angibaga na makapuy ed sika?— Kasin ombawi ka met?—
Dakel a totoo so ombawi met no walay amasakit ed sikara. Balet imbangat nen Jesus a perdonaen tayo iraman so manggawa na makapuy ed sikatayo. (Mateo 6:12) Panon to ey no aminpiga-piga lan pinasakitan itayo na sakey? Maminpiga tayo kasin perdonaen?—
Labay nen Pedro a naamtaan itan. Kanian sakey ya agew et tinepetan toy Jesus: ‘Kasin sikatoy perdonaen ko anggad maminpito?’ Balet, kulang ni so maminpito. Inkuan nen Jesus: ‘Nepeg mon perdonaen a maminpitomplo tan pito’ no mankasalanan ed sika so sakey ed ontan a karakel.
Dakerakel itan! Agtayo ingen natandaan so dakel a kasalanan odino mauges iran bengatla a ginawa na sakey ed sikatayo, agta ontan? Ontan so labay ya ibabaga nen Jesus ed sikatayo: Agtayo bibilangen iray makapuy a nayarin gawaen na arum ed sikatayo. No mipeperdonaan ira, nepeg tayo iran perdonaen.
Labay nen Jesus ya ipanengneng ed saray babangatan to ya importantin maong so pamerdona. Kanian kayari ton inebatan so tepet nen Pedro, inistoryaan toray babangatan to. Labay mon dengelen?—
Walay sakey a maong ya ari nensaman. Sikatoy mapangasin maong. Paotangen to ni ingen na kuarta iray ariripen to no nakaukolan day tulong. Balet sinmabi panaon a labay na ari a sikatoy bayaran la na saray ariripen to ya akaotang ed sikato na kuarta. Kanian, sakey ya aripen so impatawag lapud akaotang ed ari na 60 milyon a kuarta. Dakdakel itan a kuarta!
Balet agastos la na aripen so amin a kuarta na ari tan agto nabayaran so ari. Kanian ingganggan na ari ya ilako so aripen. Imbaga met na ari ya ilako so asawa na aripen tan ananak to tan amin a kayarian to. Insan say panlakoan so ibayar ed ari. Antoy nibagam a liknaan na aripen lapud saman?—
Sikatoy tinmalimukor ed arap na ari tan akikasi: ‘Ipangasim, ikdan moak ni na panaon, tan bayaran kon amin so inotang ko ed sika.’ No bilbilang ta sika so ari, antoy gawaen mo ed aripen ey?— Akasian na ari so aripen to. Kanian sikatoy pinerdona na ari. Imbaga to ed aripen ya agto la babayaran so otang to, anggan sakey labat ed 60 milyon. Seguradon malikeliket so aripen!
Balet anto so ginawa na aripen kayari na saman? Sikatoy inmalis la tan anengneng to so sananey ya aripen, ya akaotang ed sikato na sanlasus labat a kuarta. Siningkat to ed beklew iman a kapara ton aripen insan to titikelen, ya inkuan to: ‘Bayaran moy sanlasus ya inotang mo ed siak!’ Naisip mo kasi a nitepel a gawaen na sakey a too so ontan, lalo la ta sikatoy pinerdona la na ari?—
Onia’ay, samay aripen ya akaotang labat na sanlasus a kuarta et pobri. Agto nabayaran a tampol so kuarta. Kanian sikatoy kinmebkeb ed kapara ton aripen tan akikasi: ‘Ipangasim, ikdan moak ni na panaon, tan bayaran ko so inotang ko’d sika.’ Kasin pinasensiaan ni na too so kapara ton aripen?— No sika, antoy gawaen mo ey?—
Aliwan mapangasi iyan too, a singa ed inkamapangasi na ari. Say labay to et nabayaran a tampol so kuarta to. Tan lapud agnabayaran itan na kapara ton aripen, sikatoy impaipriso to. Anengneng na arum ya ariripen iyan amin ya agawa, et agda agustoan. Asakitan ira ed inkapriso na aripen. Kanian linma ira ed ari tan indalem da iman.
Agmet agustoan na ari so agawa. Sikatoy nampasnok a maong lapud saman ya aripen ya ag-amerdona. Kanian impatawag to so aripen tan inkuan to: ‘Sika a mauges ya aripen, agta pinerdona ta’ka ed otang mo ed siak? Agta nepeg mo met komon a pinerdona so kaparam ya aripen?’
Akaaral la komon na leksion manlapud maong ya ari iman ya ag-amerdona ya aripen. Balet ta andi. Kanian impaipriso na ari so aripen anggad nabayaran toy 60 milyon a kuarta. Siempre, diad prisoan et agton balot makalmo na kuarta ya ibayar to ed ari. Kanian sikatoy ipriso anggad ipatey to.
Sanen asumpal nen Jesus so istorya to, inkuan to ed saray papatumbok to: “Ontan met naani gawaen nen Amak a mangatatawen ed sikayo, no sakey tan sakey ed sikayo agto perdonaen so agi to a manlapu ed puso yo.”
Antam, baleg so otang tayon amin ed Dios. Diad tua, say dilin bilay tayo et nanlapud Dios! Kanian no ikompara tayoy otang tayo ed Dios, melag so otang na arum a totoo ed sikatayo. Say otang da ed sikatayo et singa labat sanlasus a kuarta ya otang na samay aripen ed kapara ton aripen. Balet say otang tayo ed Dios lapud mauges iran nagagawaan tayo et singa ed samay otang na aripen ed ari a 60 milyon.
Say Dios so mapangasin maong. Anggaman makakagawa tayo na saray makapuy, peperdonaen to tayo. Agto tayo pambabayaren, diad pangala toy bilay tayo ed andi-angga. Balet saya so leksion a nepeg tayon tandaan: Perdonaen itayo labat na Dios no perdonaen tayoray totoo a manggagawa na makapuy ed sikatayo. Satan so nodnonoten tayon maong, agta ontan?—
Kanian no walay sakey a nanggawa na makapuy ed sika balet ta imbaga to’d sikan “pasensia ka la,” antoy gawaen mo ey? Kasin perdonaen mo?— Panon to no aminpigapiga la ey? Kasin perdonaen mo ni?—
No sikatayoy onkekerew na panamerdona, labay tayon perdonaen itayo met na arum, agta ontan?— Kanian gawaen tayo met so ontan ed sikato. Agtayo labat basta ibaga a sikatoy perdonaen tayo noagta sikatoy perdonaen tayo manlapud puso. No gawaen tayo itan, ipapatnag tayo a talagan labay tayoy magmaliw a papatumbok na Sankamaongan a Managbangat.
Pian natalosan ta so kaimportantian na pagmaliw a manamerdona, basaen ta met so Uliran 19:11; Mateo 6:14, 15; tan Lucas 17:3, 4.

robotstxt: allowed

filter: keep


text:
KAPITULO 3
Aroen Iramay Aaroen na Dios
“Samay miuulop ed marunong et magmaliw a marunong.”
1-3. (a) Antoy ibabaga na Biblia nipaakar ed pipiulop? (b) Panon itayon makapanpili na saray kaaro ya maong so impluensya ra ed sikatayo?
SIKATAYO ran totoo et singa espongha
2 Talagan duga sirin so ibabaga na Biblia: “Samay miuulop ed marunong et magmaliw a marunong, balet samay mililimog ed makulangkulang et aliwliway pansumpalan to.” (Proverbio 13:20) Talagan natural met labat ya naalig tayo iramay nakakaiba tayo. Lapud asingger so liknaan tayod sikara, magmainomay da tayon naimpluensyaan balanglan parad pankaabigan odino pankaugsan tayo.
3 Pian mansiansia itayo ed panangaro na Dios, importante a say anapen tayon kaaro et saramay maong so impluensya ra. Panon tayon nagawaan itan? Nepeg tayon aroen iramay aaroen na Dios tan mikaaro tayod saramay kakaaro to. Nonot mo pa, agta say sankaabigan a pikaaroan et saramay kaaro met nen Jehova? Aralen tayo sirin no anto ran klase na totoo so aaroen na Dios. Ta no amta tayo itan, mas mainomay itayon makapanpili na maong iran kaaro.
NO SIOPA RAY AAROEN NA DIOS
4. Akin et walay kanepegan nen Jehova a pilien no siopa ray pikaaroan to, tan akin a tinawag nen Jehova si Abraham a “kaarok”?
4 Pipilien nen Jehova no siopa ray pikakaaroan to. Wala ta’y kanepegan ton gawaen itan? On siempre, ta sikato so Soberanon Katawan ed uniberso, tan baleg ya pribilehyo so magmaliw a kaaro to. Siopa ra sirin so pipilien ton kaaro? Asingger so liknaan nen Jehova ed saramay manmamatalek ed sikato tan talagan mabiskeg so pananisia ra ed sikato. Say sakey ya alimbawa et si Abraham. Sikatoy kabkabat ed mabiskeg a pananisia to. Bilang sakey ya ama, sankairapan lan subok imay dinalan nen Abraham ta ingganggan na Dios ya iyapay toy anak to. * Balet lapud pananisia nen Abraham, mabulos ton “inyapay si Isaac,” ya “inisip to a nayarian na Dios a paolien so anak to manlapud inaatey.” (Hebreo 11:17-19) Lapud nikadkadumay pananisia nen Abraham tan maunor, sikatoy inad-aro nen Jehova tan tinawag ton “kaarok.”
5. Antoy nalilikna nen Jehova ed saramay matoor ya manguunor ed sikato?
5 Importantin maong ed si Jehova so katooran tan katutulok. Inad-aro to iramay talagan matoor ed sikato. (Basaen so 2 Samuel 22:26.) Singa naimano tayo ed Kapitulo 1 na sayan libro, talagan naliliketan si Jehova ed saramay ontutulok ed sikato lapud aro. Ibabaga na Proverbio 3:32 ya “sikatoy maapit a kaaro na maptek a too.” Walay balibalin imbitasyon nen Jehova ed saramay manguunor ed amin a ganggan to: Sangkailien to ra ed “tolda” to
6. Panon tayon nipanengneng ya inaro tayoy Jesus, tan antoy nalilikna nen Jehova ed saramay mangaaro ed Anak to?
6 Inad-aro met nen Jehova iramay mangaaro ed si Jesus, say bogbogtong ya Anak to. Imbaga nen Jesus: “Siopaman a mangaaro ed siak, unoren toy salitak, tan sikatoy aroen na Amak, tan onla kami ed sikato tan manayam kami a kaiba to.” (Juan 14:23) Panon tayon nipanengneng ya inaro tayoy Jesus? Diad pangunor tayo ed saray ganggan to, singa say pangipulong ed maong a balita tan panggaway babangatan. (Mateo 28:19, 20; Juan 14:15, 21) Nipanengneng tayo met ya inaro tayoy Jesus no ‘maapit tayon tumboken iray bakat to.’ Anggano ag-itayo perpekto, gawaen tayoy anggaay nayarian tayon aligen so alimbawa to diad salita tan gawa. (1 Pedro 2:21) Naliliketan si Jehova ed saramay mangaaro ed Anak to ya lapud satan et gagawaen day anggaay nayarian dan aligen so alimbawa to.
7. Akin ya maabig no say pilien tayon kaaro et saramay kaaro nen Jehova?
7 Siopa ray pikakaaroan nen Jehova? Saramay mabiskeg so pananisia ra, matoor, matulok, inaro day Jesus, tan aaligen day alimbawa to. Tepetan tayo sirin so sarili tayo: ‘Ontan kasi iray kakaarok? Kasin say pipilien kon kaaro et saramay kaaro nen Jehova?’ Maabig no ontan so gawaen tayo. Saramay walaan na ontan iran kualidad tan maseseg ya mangipupulong na Panarian et maong so impluensya ra ed sikatayo. Mas napaseseg da tayon gawaen so panlabayan na Dios.
MAKAARAL TAYOD SARAY ALIMBAWA DIAD BIBLIA
8. Antoy pandinayewan mo ed impankaaro (a) nen Noemi tan Ruth? (b) na taloran kabataan ya Hebreo? (c) nen Pablo tan Timoteo?
8 Dakel so nabasa ed Biblia ya maabig so nansumpalan da lapud maong iray pinili ran kaulop. Nabasam ditan so nipaakar ed ulopan nen Noemi tan say manugang ton si Ruth, saray taloran kabataan ya Hebreo ya nagmaliw a malet a sankakaaro diad Babilonia, tan say impankaaro nen Pablo tan Timoteo. (Ruth 1:16; Daniel 3:17, 18; 1 Corinto 4:17; Filipos 2:20-22) Balet manpokus tayo ed makapadinayew ya impankaaro nen David tan Jonatan.
9, 10. Akin ya malet so impankaaro nen David tan Jonatan?
9 Ibabaga na Biblia ya kayarin pinatey nen David si Goliat, “nagmaliw a maapit a sankaaro si Jonatan tan si David, tan sikatoy inaro nen Jonatan a singa ed sarili to.” (1 Samuel 18:1) Ditan ginmapo so malmalet ya impankaaro da anggano baleg so baetan na edad da. Ag-anguman so ulopan da anggad impatey nen Jonatan diad guerra. * (2 Samuel 1:26) Akin kasi et ontan la kaelet so impankaaro da?
10 Nagmaliw ya malet a sankaaro si David tan Jonatan lapud inad-aro dan dua si Jehova tan talagan matoor ira ed sikato. Parehon labay da ya napaliket so Dios. Naaro da so sakey tan sakey lapud saray balibalin ugali da. Seguradon panbiliban nen Jonatan so pakpel tan seseg nen David ya agtinmakot ed impangidepensa tod ngaran nen Jehova. Seguradon baleg so respeto nen David ed si Jonatan ta matoor ton sinuportaan iray uksoyan nen Jehova tan inyuna toy pankaabigan nen David nen say sarili to. Alimbawa, isipen pa imay agawa nen mair-irap so kipapasen nen David tan manaamot-amot lapud sikatoy labay a pateyen nen Arin Saul ya ama nen Jonatan. Impanengneng nen Jonatan so katooran tod si David nen ‘nila to tan pinabiskeg toy panagmatalek tod si Jehova.’ (1 Samuel 23:16) Imadyin mo pay alikna nen David sanen sinmabi so kaaro to pian pabiskegen so liknaan to! *
11. Antoy naaralan tayod impankaaro nen Jonatan tan David?
11 Antoy naaralan tayo ed si Jonatan tan David? Manuna ed amin, naaralan tayon importante ya say sankaaro et pareho dan inaro so Dios. No mikaaro tayod saramay kapareho tayoy papanisiaan tan estandarte ed moral, tan labay da met so manmatoor ed Dios, makapanbabagaan tayoy nononoten, nalilikna, tan makapan-istoryaan tayoy makapabiskeg iran eksperiensya. (Basaen so Roma 1:11, 12.) Saray ontan ya maespiritual a kakaaro et nanengneng tayod saray kapananisiaan tayo. Balet, kasin labay ya ibaga na satan ya amin a mimiaral ed Kingdom Hall et maong ya kaaro? Andi met.
PILIEN NO SIOPA RAY PIKAAROAN TAYO
12, 13. (a) Akin ya nepeg tayon pilien no siopa ray piulopan tayo diad kongregasyon? (b) Antoy problema na saray kongregasyon nen inmunan siglo, tan antoy insimbawa nen Pablo ed sikara?
12 Anggan diad kongregasyon, nepeg ya pilien tayo nin siansia no siopa ray piulopan tayo pian seguradon natulongan da tayon ombiskeg ed espiritual. No panon ya wala ray prutas ya mabayag ya naluto, say arum ya agagi et nayarin mabayag met ya onaligwas ed espiritual. Kanian anggan iner ya kongregasyon, nanduruma so iyaaligwas ed espiritual na saray agagi. (Hebreo 5:12–6:3) Siempre, maanos tan maaro tayod saramay balo ni odino makapuy so pananisia ra ta labay tayo ran tulongan ya onaligwas ed espiritual.
13 No maminsan, wala ray situasyon diad kongregasyon ya kaukolan tayoy manalwar no siopa ray piulopan tayo. Ompan wala ray kuestionable so kagagawa ra. Say arum et ompan masinti odino mareklamo. Naeksperiensya met na saray kongregasyon nen inmunan siglo so ontan iran problema. Anggano matoor so karaklan ed saray agagi ed saman ya panaon, wala met iray aliwa so kagagawa ra. Alimbawa, say arum ed kongregasyon diad Corinto et mangikakayat na saray palson bangat, kanian sinimbawa nen apostol Pablo so kongregasyon: “Agkayo palilingo. Say piulop ed mauges et maneral ed maong iran ugali.” (1 Corinto 15:12, 33) Impanonot met nen Pablo ed si Timoteo ya anggan diad mismon kongregasyon et wala ray makapabaing so kagagawa ra. Kanian binilin toy Timoteo ya arawian to ray ontan odino agto ra piulopan.
14. Panon tayon niyaplika iramay simbawa nen Pablo ed pipiulop?
14 Panon tayon niyaplika iramay simbawa nen Pablo? Nepeg ya agtayo miuulop ed anggan siopa ya mauges so impluensya to
Makalmo kay maong a kakaaro diad saray agagi
15. Antoy gawaen mo pian makalmo kay maespiritual iran kakaaro diad kongregasyon?
15 Misalamat tayo ta dakel so maong ya kakaaro diad saray kaagian tayo. (Salmo 133:1) Antoy gawaen mo pian makalmo kay maespiritual iran kakaaro diad kongregasyon? Gawam so anggaay nayarian mon ipanengneng iray maabig ya ugali tan kualidad pian labay kan nakaiba na saray agagi ya ontan met so gagawaen da. Tan ompan kaukolan moy manggaway paraan pian naaruman so kaarom. (Nengnengen so kahon ya “ No Panon Kamin Awalaan na Maong ya Kakaaro.”) Anap mo iramay mangipapanengneng na ugalin labay mo. Gawam imay simbawa na Biblia ya ‘ilukas yon maong so puso yo.’ Labay ton ibaga, mikaaro ka ed saray agagi anggano dumay lahi, bansa, odino kultura da. (2 Corinto 6:13; basaen so 1 Pedro 2:17.) Aliwan saray kaedad mo labat so pikaaroan mo. Si Jonatan et mas matatken nen si David. Dakel lay eksperiensyad bilay na saray maedad la tan malaknab so karunongan da kanian dakel so naaralan mo no mikaaro kad sikara.
NO WALA RAY PROBLEMA
16, 17. No asakitay liknaan tayo lapud imbaga o ginawa na sakey ya agi, akin ya agtayo onaarawi ed kongregasyon?
16 Lapud nandurumay ugali tan binalegan tayo, no maminsan et agnaiwasan so problema ed kongregasyon. Nayarin walay nibaga o gawaen na sakey ya agi a makasakit ed liknaan tayo. (Proverbio 12:18) Ompan onggapo so problema lapud mandumaan so ugali tan opinyon tayo odino wala ray agpantatalosan. No ontan so situasyon, kasin onkapuy so pananisia tayo tan onarawi tayo lad kongregasyon? No talagan inaro tayoy Jehova tan saray agagi, agtayo itan gawaen.
17 Si Jehova so amalsa ed sikatayo tan iiter toy amin ya kaukolan tayo, kanian manepeg labat ya sikatoy aroen tan panlingkoran tayo. (Apocalipsis 4:11) Tan manepeg met labat ya matoor tayo ed kongregasyon ya uusaren to. (Hebreo 13:17) No asakitan sirin so liknaan tayo lapud imbaga o ginawa na sakey ya agi, agtayo onaarawi ed kongregasyon pian ipanengneng so pansyodot tayo. Akin et onarawi tayod kongregasyon anta aliwan si Jehova so akasakit ed sikatayo? No inaro tayoy Jehova, agtayon balot onarawid sikato tan ed saray lingkor to!
18. (a) Antoy gawaen tayo pian mansiansiay kareenan ed kongregasyon? (b) Anto ray maabig ya resulta no mamerdona itayo?
18 No inaro tayo ray agagi, labay tayon mansiansia so kareenan ed kongregasyon. Ag-iilaloan nen Jehova ya aglan balot nalingo iray aaroen to, kanian agtayo met nepeg ya ilaloan ya agla nalingo iray agagi. No talagan inaro tayo ra, palabasen tayo la ray angkekelag ya lingo tan tandaan ya amin tayo et agperpekto tan nalilingo. (Proverbio 17:9; 1 Pedro 4:8) Pakiwasen itayo na panangaro ya “mabulos a perdonaen so sakey tan sakey.” (Colosas 3:13) No maminsan et aliwa itan a mainomay. No manpadaeg tayod negatibon liknaan, manem-em tayo laingen na sakit na linawa tan isipen tayon makabawi tayo no ipanengneng tayoy sanok tayod samay akasakit ed sikatayo. Balet diad tua et sikatayo lanlamang so nairapan no ontan so gawaen tayo. No mamerdona tayo balet, talagan nabendisyonan itayo. (Lucas 17:3, 4) Mareen tan kalmado so nonot tan puso tayo, mansiansiay kareenan ed kongregasyon, tan manuna ed amin, mansiansian malet so relasyon tayod si Jehova.
NO KAPIGAN ITUNDA SO PIPIULOP
19. Anto ray situasyon ya talagan kaukolan tayo lan itunda so piulop ed datin membro na kongregasyon?
19 Wala ray situasyon ya talagan kaukolan tayo lan itunda so piulop ed datin membro na kongregasyon. Nagawa itan no nadispelo so sakey lapud agmagbabawi ed ginawa ton kasalanan, odino imbeneg to lay pananisia to diad pangibabangat to na palson doktrina, odino talagan insian to lay sarili to ed kongregasyon. Malinew so ibabaga na Biblia ya ‘tundaan tayo lay miulop’ ed ontan iran totoo. * (Basaen so 1 Corinto 5:11-13; 2 Juan 9-11) Ompan mairap ya paliisan so sakey ya too ta kanayon tayo odino datin kaaro tayo. Balet no unoren tayo ray uksoyan, ipapanengneng tayon say talagan panmamatooran tayo et si Jehova tan saray matunong ya ganggan to. Tandaan ya importantin maong ed si Jehova so panmatoor tan itulok tayod sikato.
20, 21. (a) Akin a say panagdispelo et maaron uksoyan? (b) Akin ya importantin pilien tayon maong iray kaulop tayo?
20 Diad tua, say panagdispelo et maaron uksoyan nen Jehova. Akin ey? Ta no ekalen ed kongregasyon so agmagbabawin nankasalanan, panangipanengneng itan na panangaro ed masanton ngaran nen Jehova tan ed saray estandarte to. (1 Pedro 1:15, 16) Ontan met, naprotektaan so kongregasyon. Saray matoor ya membro et agnaimpluensyaan na saramay gagagalaen day mankasalanan, tan nituloy day pandayew dad si Jehova lapud amta ran say kongregasyon so sankaabigan ya pasen diad sayan mauges a mundo. (1 Corinto 5:7; Hebreo 12:15, 16) Say ambelat ya disiplina et panangipanengneng met na panangaro ed nankasalanan. Nayarin atan so makatulong pian natalosan to a kaukolan toy manguman tan manggaway paraan pian makapawil ed si Jehova.
21 Aminen tayo man odino andi, talagan mabiskeg so impluensya ed sikatayo na saray kaulop tayo. Importante sirin ya pilien tayon maong iray kaulop tayo. No say pilien tayo et saramay kakaaro nen Jehova, napaliberan tayoy sankaabigan iran kaulop. Impluensyaan da itayon mansiansian determinado a gawaen so panlabayan nen Jehova.
^ par. 4 Diad sayan ingganggan nen Jehova ed si Abraham, impanengneng To so sakripisyon gawaen Ton mismo diad pangiyapay ed bogbogtong ya Anak to. (Juan 3:16) Balet aglanlamang impaituloy nen Jehova so pangiyapay ed si Isaac tan angiter na kalakian a karnero ya kasalat nen Isaac.
^ par. 9 Si David et ‘ugaw ni’ nen pinatey toy Goliat tan anggapo ni 30 to nen inatey si Jonatan. (1 Samuel 17:33; 31:2; 2 Samuel 5:4) Si Jonatan et manga 60 lay taon to nen inatey, kanian manga 30 ya taon a mas panguloan nen si David.
^ par. 10 Nabasa ed 1 Samuel 23:17 so limaran ginawa nen Jonatan pian napabiskeg toy liknaan nen David: (1) Imbaga ton ag-ontatakot si David. (2) Impaseguro tod si David ya agnatuloy so plano nen Saul. (3) Impanonot to ya si David so magmaliw ya ari ta atan so insipan na Dios. (4) Impromisa to ya sikatoy mansiansian matoor ed si David. (5) Imbaga to ya amta nen Saul a say katooran to et walad si David.
^ par. 19 Nabasa so kaaruman ya impormasyon nipaakar ed pantrato ed sakey ya adispelo odino sinmian ed kongregasyon diad Apendise ed artikulon “No Panon so Pantrato ed Adispelo.”


text:
KAPITULO 7
Walay Nagawan Kioli!
1-3. Antoy akaprisoan tayon amin, tan panon itayon ibulos nen Jehova?
IMADYIN mo pan asentensiaan kan napriso legay bilay lapud krimen ya agmo ginawa. Anggapo lay paraan pian nibulos ka. Anggapo lay nagawaan mo, tan singa anggapo lay remedyo. Balet nen awaten mon anggapo lay ilalom, naamtaan mon walay sakey ya walay pakayari ton ibulos ka tan insipan ton tulongan to ka! Antoy naliknam?
2 Amin tayo et singa apriso ed patey. Anggano antoy gawaen tayo, agtayo makatakas. Balet walay pakayari nen Jehova ya ibulos itayod patey. Tan insipan to ya “say unor a kabusol, say patey, et paandien.”—1 Corinto 15:26.
3 Imadyin mo pay inawa ya naliknam no agmo la takotan so patey! Balet aglabat ekalen nen Jehova so patey. Bilayen to met iramay inatey la. Isip mo pay epekto na satan ed sika. Insipan to ya nabilay lamet iray “naugip ed patey.” (Isaias 26:19) Saya imay tatawagen na Biblia ya kioli.
NO INATEY SO SAKEY YA INAR-ARO
4. (a) Antoy makaligliwa ed sikatayo no inatey so kapamilya odino kaaro tayo? (b) Siopa ray maapit ya kaaro nen Jesus?
4 No inatey so kapamilya odino maapit ya kaaro tayo, singa agtayo nasarag so sakit tan graben ermen ya nalilikna tayo. Anggapo lay nagawaan tayo ta agtayo ra sarag ya bilayen. Balet walay tuan ligliwa ya iiter na Biblia. (Basaen so 2 Corinto 1:3, 4.) Amtaen tayoy sakey ya alimbawa ya mangipanengneng a talagan labalabay nen Jehova tan Jesus a bilayen iray inatey lan inaro tayo. Nen wadiad dalin si Jesus, mabetbet ton bibisitaen si Lazaro tan saray agagi ton si Marta tan Maria. Maapit ya kaaro nen Jesus irayan talo. Ibabaga na Biblia: “Inar-aro nen Jesus ira di Marta tan say yugtan ton bii tan si Lazaro.” Balet sakey ya agew, inatey si Lazaro.—Juan 11:3-5.
5, 6. (a) Antoy reaksion nen Jesus nen anengneng toy paneermen na saray kapamilya tan kaaro nen Lazaro? (b) Akin ya makaligliwan naamtaan so liknaan nen Jesus nipaakar ed patey?
5 Linmay Jesus pian ligliwaen si Marta tan Maria. Nen naamtaan nen Marta ya onsasabi lay Jesus, inabet to ed paway na syudad. Maliket ta anengneng toy Jesus, balet imbaga to: “Katawan, no wadia ka labat, agkomon inatey so agik.” Inisip nen Marta ya atrasado so insabi nen Jesus. Insan kayari na satan, anengneng nen Jesus ya onaakis si Maria. Lapud anengneng toy paneermen da, naermenan ya maong si Jesus tan manakis. (Juan 11:21, 33, 35) Alikna toy graben ermen ya resulta na ipatey na inaro ed bilay.
6 Lapud amta tayo ya pareho so liknaan nen Jesus ed nalilikna tayo no walay inatey, makaligliwa itan ed sikatayo. Si Jesus et singa say Ama to. (Juan 14:9) Walay pakapanyari nen Jehova ya ekalen so patey ed andi-anggaan, tan asingger to lan gawaen itan.
“LAZARO, PAWAY KA!”
7, 8. Akin et aglabay nen Marta ya ipaekal so bato ed lubok nen Lazaro, balet antoy ginawa nen Jesus?
7 Nen sinmabi si Jesus ed lubok ya anginan ed si Lazaro, walay baleg ya baton akasara. Imbaga nen Jesus: “Ekal yoy bato.” Balet binano ira nen Marta, ta apat agew la ed lubok so bangkay nen Lazaro. (Juan 11:39) Ag-amta nen Marta ya walay gawaen nen Jesus ed agi to.
8 Imbaga nen Jesus: “Lazaro, paway ka!” Makapakelaw so sinmublay ya anengneng nen Marta tan Maria. “Pinmaway imay toon inatey, a saray sali tan lima to et apotipotan na saray abel.” (Juan 11:43, 44) Abilay si Lazaro! Akaiba to lamet iray kapamilya tan kakaaro to. Nadiwit, nabembenan, tan napitongtongan da lamet. Sakey itan ya milagro! Pinaoli nen Jesus si Lazaro.
“UGAW A BII, BANGON KA!”
9, 10. (a) Siopay angiter ed si Jesus na pakapanyarin paolien iray inaatey? (b) Akin ya importante ed sikatayo iray salaysay na impamaoli?
9 Kasin pinaoli nen Jesus iray totoo diad sarili ton pakapanyari? Andi. Antis ton paolien si Lazaro, nampikasi ed si Jehova, tan inikdan nen Jehova na pakapanyari ya bilayen si Lazaro. (Basaen so Juan 11:41, 42.) Aliwan si Lazaro labat so pinaoli. Nabasa tayod Biblia so nipaakar ed ugaw a bii ya mantaon na 12 ya grabe so sakit to. Desperado lay tatay ton si Jairo, kanian akikasi ed si Jesus ya paabigen to. Say ugaw et saksakey ya anak. Legan ya katongtong nen Jairo si Jesus, wala ray lalakin sinmabi tan imbaga da: “Inatey lay anak mo! Akin et abalaen mo ni so Managbangat?” Balet imbaga nen Jesus ed si Jairo: “Agka natatakot, manisia ka labat, tan sikatoy nabilay.” Akila si Jesus ed abung nen Jairo. Nen asingger la rad abung nen Jairo, anengneng tan nadngel nen Jesus ya onaakis iray totoo. Imbaga nen Jesus ed sikara: “Agkayo la onaakis, ta sikatoy ag-inatey noagta nanaugip labat.” Seguradon mankelaw so nanay tan tatay na ugaw ed imbaga nen Jesus. Pinapaway nen Jesus iray totoo tan intagar toy Jairo tan say asawa to ed kuarto ya kawalaan na ugaw. Binembenan nen Jesus so lima na ugaw tan imbaga to: “Ugaw a bii, bangon ka!” Imadyin mo pay liket na atateng na ugaw nen biglan inmalagey tan nanakar! Binilay nen Jesus so anak da. (Marcos 5:22-24, 35-42; Lucas 8:49-56) Manlapud saman ya agew, kada no nanengneng day anak da, seguradon nanonotan da imay ginawa nen Jehova ed sikara panamegley nen Jesus. *
10 Saramay pinaoli nen Jesus et inatey lanlamang. Balet importante iratan ya salaysay lapud mangiiter iratan ed sikatayo na tuan ilalo. Labay nen Jehova ya paolien iray totoo, tan seguradon gawaen to itan.
NO ANTOY NAARALAN TAYOD SARAY AGAWA YA IMPAMAOLI
11. Antoy naaralan tayod Eclesiastes 9:5 diad samay agawad si Lazaro?
11 Malinew ya ibabaga na Biblia ya “saray inatey et anggapon balot so amta ra.” Ontan so agawad si Lazaro. (Eclesiastes 9:5) Singa imbaga nen Jesus, si Lazaro et singa naugip labat. (Juan 11:11) Legan ya walad lubok, “anggapon balot so amta” nen Lazaro.
12. Panon tayon amta ya talagan apaoli si Lazaro?
12 Nen binilay nen Jesus si Lazaro, dakel so akanengneng. Anggan saray mamubusol ed si Jesus et amta ran ginawa to iyan milagro. Mabilay si Lazaro, tan ebidensya iya a sikatoy talagan apaoli. (Juan 11:47) Ontan met, dakel so binmisita ed si Lazaro kanian dakel so anisia ya si Jesus et imbaki na Dios. Ag-itan agustoan na saray mamubusol ed si Jesus, kanian implano dan pateyen si Jesus tan si Lazaro.—Juan 11:53; 12:9-11.
13. Akin ya makaseguro tayon bilayen nen Jehova iray inaatey?
13 Imbaga nen Jesus ya “amin a walad pakanodnonotan iran lubok” et napaoli. (Juan 5:28) Kabaliksan na saya ya bilayen nen Jehova iramay walad nonot to. Balet pian nagawaan nen Jehova itan, kaukolan ya tandaan to so amin ya detalye na kada too. Talaga kasin nagawaan to itan? Isipen pa, binilyon so bitewen ed uniberso. Ibabaga na Biblia ya amta nen Jehova so ngaran na kada bitewen. (Basaen so Isaias 40:26.) No natandaan to so ngaran na kada bitewen, seguradon mainomay to met ya natandaan so amin ya detalye na saray paolien to. Manuna ed amin, si Jehova so amalsa ed amin ya bengatla, kanian amta tayo ya walay pakapanyari to ya bilayen iray inaatey.
14, 15. Antoy naaralan tayo nipaakar ed kioli diad samay imbaga nen Job?
14 Manisia ed kioli so matoor ya lakin si Job. Intepet to: “No ompatey so sakey a too, nabilay lamet kasi?” Insan imbaga tod si Jehova: “Ontawag ka, tan onebat ak ed sika. Pirawaten mo so kimey na saray limam.” On, amta nen Job ya labalabay la nen Jehova ya onsabi so panaon ya paolien to iray inaatey.—Job 14:13-15.
15 Antoy epektod sika na ilalon kioli? Nayarin isipen mo, ‘Panon to balet iramay kapamilyak tan kakaarok ya inatey la, kasin napaoli met ira?’ Makaligliwa ya naamtaan ya talagan labay nen Jehova ya bilayen iray inaatey. Amtaen tayo so ibabaga na Biblia no siopa ray paolien tan no iner so panayaman da.
“NARENGEL DAY BOSES TO TAN OMPAWAY IRA”
16. Anton klase na bilay so panliketan na saramay paolien ed dalin?
16 Saramay apaoli nensaman et akaiba da lamet iray kapamilya tan kakaaro da dia ed dalin. Ontan met so nagawa ed arapen, balet mas marakep ni. Akin? Lapud saramay bilayen ed dalin et walay pankanawnawa dan manbilay na andi-anggaan tan agla ran balot ompatey. Tan say mundon pambilayan da et aliwan singa say mundon pambibilayan tayo natan. Anggapo lay guerra, krimen, tan sakit.
17. Siopa ray paolien?
17 Siopa ray paolien? Imbaga nen Jesus ya “saray amin a walad pakanodnonotan iran lubok et narengel day boses to.” (Juan 5:28, 29) Tan ibabaga na Apocalipsis 20:13: “Inter na dayat iray inaatey a wadtan, tan say patey tan say Lubok et inter da ray inaatey da.” On, binilyon ya totoo so bilayen. Imbaga met nen apostol Pablo ya “saray matunong tan saray agmatunong” et paolien. (Basaen so Gawa 24:15.) Antoy labay ya ibaga na satan?
18. Siopay kaiba ed “saray matunong” ya paolien?
18 Kaiba ed “saray matunong” iray matoor ya lingkor nen Jehova ya nambilay antis a linmad dalin si Jesus. Napaoli ed dalin si Noe, Abraham, Sara, Moises, Ruth, tan Ester. Nabasam so nipaakar ed sarayan lalaki tan bibii diad Hebreo kapitulo 11. Panon to balet iray lingkor nen Jehova ed panaon tayo ya inatey a matoor? Kaiba ira ed saray “matunong,” kanian paolien met ira.
19. Siopay kaiba ed “saray agmatunong”? Anton pankanawnawa so iter nen Jehova ed sikara?
19 Kaiba ed “saray agmatunong” iray binilyon a totoo ya agda akabat si Jehova. Anggano inatey ira, ag-ira lingwanan nen Jehova. Paolien to ra, tan walay pankanawnawa dan aralen so nipaakar ed si Jehova tan manlingkor ed sikato.
20. Akin ya aliwan amin et paolien?
20 Kasin say labay ya ibaga na satan et paolien so amin ya inaatey? Andi. Imbaga nen Jesus ya wala ray totoon agla paolien. (Lucas 12:5) Siopay mandesisyon no kasin say sakey a too et paolien odino andi? Si Jehova so Manunan Ukom, balet inikdan to met si Jesus na autoridad a “magmaliw ya ukom na saray mabilay tan inaatey.” (Gawa 10:42) Siopaman ya naukom ya mauges tan agmalabay ya manguman et agla paolien.—Nengnengen so Kaaruman ya Impormasyon 19.
KIOLI ED TAWEN
21, 22. (a) Antoy ibabaga na Biblia nipaakar ed saray paolien ed tawen? (b) Siopa so sankaunaan ya pinaoli ed tawen?
21 Ibabaga na Biblia ya wala ray totoon manbilay ed tawen. No say sakey et paolien ed tawen, sikatoy agbilayen bilang too ya walaan na laman. Sikatoy paolien ed tawen bilang espiritu.
22 Si Jesus so sankaunaan ya pinaoli ed tawen. (Juan 3:13) Taloran agew kayari na impatey nen Jesus, sikatoy pinaoli nen Jehova. (Salmo 16:10; Gawa 13:34, 35) Agpinaoli si Jesus bilang too ya walaan na laman. Impaliwawa nen apostol Pedro ya si Jesus et “pinatey ed laman balet binilay ed espiritu.” (1 Pedro 3:18) Si Jesus et binilay bilang sakey ya makapanyarin espiritu! (1 Corinto 15:3-6) Ibabaga na Biblia ya aliwan sikato so sampot ya paolien ed ontan ya paraan.
23, 24. Siopa ray “melag a pulok” ya binitla nen Jesus, tan pigara ira?
23 Antis ya ompatey si Jesus, imbaga to ed saray matoor ya disipulo to: “Onla ak a mangiparaan na sakey a pasen parad sikayo.” (Juan 14:2) Kabaliksan na satan ya saray arum ya papatumbok to et paolien ed tawen pian nakaiba to ra diman. Pigara ira? Imbaga nen Jesus ya daiset labat ira, sakey a “melag a pulok.” (Lucas 12:32) Imbaga nen apostol Juan so eksakton bilang da nen anengneng to ed pasingawey si Jesus ya “akaalagey diad Palandey Sion [ed tawen], tan kaiba to so 144,000.”—Apocalipsis 14:1.
24 Kapigan paolien so 144,000 ya Kristiano? Ibabaga na Biblia ya nagawa iya no ginmapo lan manuley ed tawen si Jesu-Kristo. (1 Corinto 15:23) Manbibilay tayo la natan ed satan ya panaon, tan dakel ed saray 144,000 et apaoli la ed tawen. Saramay wadia ni ed dalin tan ompatey ed panaon tayo et tampol ya paolien ed tawen. Balet karaklan ed saray totoo et paolien ed arapen pian manbilay diad Paraison dalin.
25. Antoy aralen tayo ed ontumbok ya kapitulo?
25 Asingger lan ekalen nen Jehova so patey tan anggapo lan balot so toon ompatey! (Basaen so Isaias 25:8.) Balet antoy gawaen na saramay paolien ed tawen? Ibabaga na Biblia ya nakaiba ira nen Jesus ya manuley ed sakey ya Panarian. Naaralan tayo so nipaakar ed satan ya panarian diad ontumbok ya kapitulo.
^ par. 9 Diad arum iran salaysay na Biblia, nabasa so nipaakar ed arum nin impamaoli, kaiba la ray ugugaw tan mamatatken, lalaki tan bibii, tan Israelita tan dayo. Nabasa iratan diad 1 Arari 17:17-24; 2 Arari 4:32-37; 13:20, 21; Mateo 28:5-7; Lucas 7:11-17; 8:40-56; Gawa 9:36-42; 20:7-12.


text:
AARALEN YA ARTIKULO 10
Say Panangarom ed si Jehova so Mamakiwas ed Sika ya Manpabautismo
“Antoy makasbel ed pakabautismoan ko?”—GAWA 8:36.
KANSION 37 Manlingkor ed si Jehova Diad Interon Bilay
DIAD SAYAN ARTIKULO *
1-2. Base ed Gawa 8:27-31, 35-38, antoy amakiwas ed Etiopen opisyal ya manpabautismo?
KASIN labay moy manpabautismo pian magmaliw kan disipulo nen Kristo? Dakel so apakiwas ya manpabautismo lapud panangaro tan apresasyon da. Imanoen so alimbawa na opisyal ya nanlingkor ed reyna na Etiopia.
2 Say Etiopen opisyal et nampabautismon tampol nen atalosan to so ibabaga na Kasulatan. (Basaen so Gawa 8:27-31, 35-38.) Antoy amakiwas ed sikato? Mapatnag ya papablien to lay Salita na Dios ta diad saman et babasaen to so libro na Isaias legan ya akalugan ed karwahe. Tan nen impaliwawa nen Felipe ed sikato so maong a balita, naapresya to so ginawa nen Jesus parad sikato. Balet akin ya linma iyan opisyal ed Jerusalem? Lapud wala lay panangaro to ed si Jehova tan linma diman pian mandayew. Mapatnag ya tinaynan la na sayan opisyal so abangonan ton relihyon tan pinili toy mikasakey ed nasyon ya dedikado ed tuan Dios. Satan ya panangaro to ed si Jehova so amakiwas met ed sikaton manpabautismo tan magmaliw ya disipulo nen Kristo.—Mat. 28:19.
3. Antoy nayarin mangamper ed sakey ya manpabautismo? (Nengnengen so kahon ya “ Antoy Walad Pusom?”)
3 Say panangarom ed si Jehova so mamakiwas ed sikan manpabautismo. Balet nayarin amperen ka met na panangaro. Akin ey? Nia ray pigaran rason. Nayarin inar-arom iray aliwan Tasi ya kapamilyam tan kakaarom, tan ompan iisipen mo ya busolen da ka la no manpabautismo ka. (Mat. 10:37) Odino wala ray gagawaen mo ya aglabay na Dios, tan ompan nanairapan kan itunda iratan. (Sal. 97:10) Odino manlapud inkaugaw mo et mimila kad saray selebrasyon ya walay koneksion tod palson relihyon, tan talagan mani-enjoy ka ed saratan. Kanian ompan nairapan ka ya agla mibiang ed saray selebrasyon ya aglabay nen Jehova. (1 Cor. 10:20, 21) Kaukolan mo sirin ya tepetan so sarilim: “Anto odino siopa so mas inarok?”
SAY SANKAIMPORTANTIAN YA AROEN TAYO
4. Anto so sankaimportantian ya rason no akin ya manpabautismo ka?
4 Seguradon dakdakel ya bengatla so aaroen tan aapresyaen mo. Singa bilang, anggan sanen agka ni iyaaralan na Saray Tasi nen Jehova, nayarin papanisiaan mo lay Biblia. Tan nayarin inarom met lay Jesus. Natan ya akabat mo la ray Tasi nen Jehova, nayarin naarom met la ra. Balet aliwan saratan so manunan mamakiwas ed sika ya idedika so sarilim ed si Jehova tan manpabautismo. Say sankaimportantian ya rason ya manpabautismo ka et lapud inar-arom si Jehova. No mas inarom si Jehova nen say anggan siopa odino anggan anton bengatla, anggapon balot so makaamper ed sikan manlingkor ed sikato. Say panangarom ed si Jehova so mamakiwas ed sikan manpabautismo tan satan met so ontulong ed sikan manmatoor diad panlingkor mod sikato.
5. Anto ran tepet so pantongtongan tayo?
5 Imbaga nen Jesus ya kaukolan tayon aroen si Jehova diad interon puso, kamarerwa, nonot, tan biskeg tayo. (Mar. 12:30) Antoy gawaen mo pian naaralan mon aroen tan respetoen si Jehova? No dalepdepen moy panangaro nen Jehova ed sika, napakiwas kan sikatoy aroen met. (1 Juan 4:19) Anto ni ray nalikna tan gawaen tayo no inaro tayoy Jehova? *
6. Base ed Roma 1:20, anto so sakey ya paraan pian naaralan moy nipaakar ed si Jehova?
6 Aralen so nipaakar ed si Jehova diad saray pinalsa to. (Basaen so Roma 1:20; Apo. 4:11) Dalepdep mo so karunongan nen Jehova ya nanengneng ed saray tanaman tan ayayep. Aral mo met so makapadinayew ya inkagawa na laman mo. (Sal. 139:14) Tan isip moy pakapanyari odino enerhiya ya inyan nen Jehova ed agew, ya sakey labat ed saray binilyon ya bitewen ya ginawa to. * (Isa. 40:26) No gawaen mo iratan, seguradon onaralem so respetom ed si Jehova. Balet aliwan magenap ya naamtaan moy karunongan tan pakapanyari nen Jehova. Pian onelet so panangarom ed si Jehova, kaukolan ya mas kabaten mo ni.
7. Pian onaralem so panangarom ed si Jehova, antoy nepeg mon panisiaan?
7 Nepeg mon panisiaan ya inar-aro ka nen Jehova. Kasin singa agmo napanisiaan ya say Amalsa ed tawen tan dalin et kabat to ka tan inar-aro to ka? No ontan so naliliknam, tandaan mo ya si Jehova et “ag-arawi ed balang sakey ed sikatayo.” (Gawa 17:26-28) “Uusisaen [to] so amin a kapusoan,” tan insipan to ya “no sikatoy anapen mo, abuloyan to kan naromog mo,” ya singa imbaga nen David ed si Solomon. (1 Awa. 28:9) Diad tua, say rason no akin ya manaaral ka natan na Biblia et lapud ‘inyasingger ka nen Jehova ed sikato.’ (Jer. 31:3) No natatalosan moy amin ya ginawa nen Jehova parad sika, onaralem so panangarom ed sikato.
8. Panon mon nipanengneng ya aapresyaen moy panangaro nen Jehova?
8 Say sakey ya paraan ya nipanengneng mon aapresyaen moy panangaro nen Jehova et diad pitongtong mod sikato panamegley na pikakasi. Mas onelet so panangarom ed Dios no ibagam ed sikato iray problemam, tan ibalikas moy pisasalamat mo ed amin ya gagawaen to parad sika. Tan no nanengneng mon eebatan to iray pikakasim, onelet so pankaaro yo. (Sal. 116:1) Napaneknekan mo ya talagan natatalosan to ka. Balet ta pian mas onapit ka ed si Jehova, importante ya natalosan mo so panagnonot to. Tan kaukolan mon amtaen no antoy labay ton gawaen mo. Naamtaan mo itan no aralen moy Salita to, say Biblia.
9. Panon mon nipanengneng ya papablien moy Biblia?
9 Pablim so Salita na Dios, say Biblia. Diad Biblia labat nabasa so katuaan nipaakar ed si Jehova tan say gagala to parad sika. Ipapanengneng mo ya papablien moy Biblia no inagew-agew mo itan ya babasaen, no ipaparaan moy leksion ya iyaral ed sika, tan no iyaaplikam iray nanaaralan mo. (Sal. 119:97, 99; Juan 17:17) Kasin walay eskedyul mo ya manbasa na Biblia? Kasin tutumboken mo itan ya eskedyul, tan inagew-agew mon babasaen so Biblia?
10. Anto so sakey ya rason no akin ya espisyal so Biblia?
10 Say sakey ya rason no akin ya espisyal so Biblia et lapud nabasa ditan iray salaysay na saray aktual ya akanengneng ed saray ginawa nen Jesus. Ditan labat so pakabasaan na suston impormasyon nipaakar ed ginawa nen Jesus parad sika. Legan mon aaralen iray imbaga tan ginawa nen Jesus, mas napakiwas kan mikaaro ed sikato.
11. Antoy gawaen mo pian onaralem so panangarom ed si Jehova?
11 Aral mon aroen si Jesus. No inarom si Jesus, mas naarom si Jehova. Akin? Lapud inalig nen Jesus iray kualidad nen Ama to. (Juan 14:9) Kanian legan ya mas nakakabat moy Jesus, mas natalosan tan naapresyam si Jehova. Isip mo pay panangasi nen Jesus ed saray ipapasen na arum ya abebbeba—saray mairap-bilay, mansasakit, tan saray pakaskasi. Isip mo met iray inter ton praktikal ya simbawa tan say liket ya aliknam nen inyaplikam iratan ed bilay mo.—Mat. 5:1-11; 7:24-27.
12. Legan mon mas nakakabat si Jesus, napakiwas kan gawaen so anto?
12 Lalom ya naaro si Jesus no dalepdepen mo so impansakripisyo to pian naperdona iray kasalanan tayo. (Mat. 20:28) No natatalosan mo ya sikatoy mabulos ya inatey parad sika, napakiwas kan magbabawi tan kerewen so panamerdona nen Jehova. (Gawa 3:19, 20; 1 Juan 1:9) Legan ya onaaralem so panangarom ed si Jesus tan si Jehova, seguradon onapit so liknaan mo ed saramay mangaaro met ed sikara.
13. Anto so sakey a paraan ya tulongan ka nen Jehova?
13 Aral mon aroen so pamilya nen Jehova. Posiblin agnatalosan na saray kapamilyam tan datin kakaarom no akin ya labay mon idedika so sarilim ed si Jehova. Ompan kontraen da ka ni ingen. Tulongan ka nen Aman Jehova panamegley na espiritual a pamilyam—saray agagi ed kongregasyon. No mansiansia kan maapit ed espiritual ya pamilyam, naliknam so panangaro tan iter dad sika so suporta ya kaukolan mo. (Mar. 10:29, 30; Heb. 10:24, 25) Diad ilabas na panaon, nayarin manlingkor lanlamang ed si Jehova iray kakanayon mo tan unoren da met iray estandarte to.—1 Ped. 2:12.
14. Antoy apaneknekan mo nipaakar ed saray prinsipyo nen Jehova ya singa ibabaga na 1 Juan 5:3?
14 Pablim iray estandarte nen Jehova tan iyaplikam iratan. Antis mon akabat si Jehova, nayarin walay sarilim ya estandarte no antoy duga tan aliwa, balet natan et apaneknekan mo la ya mas maong iray estandarte nen Jehova. (Sal. 1:1-3; basaen so 1 Juan 5:3.) Isip mo pa iray bilin na Biblia parad saray asawan lalaki, asawan bibii, atateng, tan ananak. (Efe. 5:22–6:4) Legan mon iyaaplika iratan, kasin nagmaliw ya mas maliket so pamilyam? Sanen uunoren mo la iray prinsipyo nipaakar ed panagpili na kakaaro, kasin nagmaliw ya mas maong so ugalim? Kasin mas maliket ka? (Pro. 13:20; 1 Cor. 15:33) Segurado ya say ebat mo ed saratan et on.
15. Antoy gawaen mo no kaukolan moy tulong diad pangiyaplika ed saray prinsipyo na Biblia?
15 No maminsan, ompan agmon tampol natalosan no panon mon iyaplika iray nanaaralan mon prinsipyo ed Biblia. Atan so rason no akin ya uusaren nen Jehova so organisasyon to ya mangitarya na saray publikasyon ya base ed Biblia ya makatulong ed sikan ibiig so duga tan aliwa. (Heb. 5:13, 14) No basaen tan aralen mo iratan ya publikasyon, nanengneng mo ya talagan mausar iratan tan niyaplikam ed inagew-agew ya bilay mo, kanian mas onapit ka ed organisasyon nen Jehova.
16. Panon ya oorganisaen nen Jehova iray totoo to?
16 Aral mon aroen tan suportaan so organisasyon nen Jehova. Inorganisa nen Jehova iray totoo to diad saray kongregasyon. Say Anak ton si Jesus so ulo na amin ya kongregasyon. (Efe. 1:22; 5:23) Tinuro nen Jesus so melag a grupo na alanaan ya lalaki a mangidaulo ed pangorganisa na kimey ya ipapagawa to. Tinawag nen Jesus iyan grupo bilang “matoor tan makabat ya aripen,” tan seseryosoen da so responsabilidad da ya pakanen tan protektaan ka ed espiritual. (Mat. 24:45-47) Say sakey ya paraan ya aasikasoen ka na matoor ya aripen et seseguroen da ya wala ray kualipikadon elder ya mangigiya tan manprotekta ed sika. (Isa. 32:1, 2; Heb. 13:17; 1 Ped. 5:2, 3) Mabulos iray elder ya mansakripisyo pian asikasoen tan ligliwaen ka, tan tulongan da ka ya mas onapit ed si Jehova. Balet say sakey ya importantin nitulong da et say pangipasal ed sika ya ibangat so arum nipaakar ed si Jehova.—Efe. 4:11-13.
17. Base ed Roma 10:10, 13, 14, akin ya ipapaamta tayo ed arum so nipaakar ed si Jehova?
17 Tulongan so arum ya aroen met si Jehova. Imbaga nen Jesus ed saray papatumbok to ya ibangat da ed arum so nipaakar ed si Jehova. (Mat. 28:19, 20) Ompan gawaen itan na sakey pian labat nipanengneng ya uunoren to itan ya ganggan. Balet legan ya onaaralem so panangarom ed si Jehova, naliknam met imay alikna nen apostol Pedro tan Juan sanen imbaga ra: “Agkami nayarin ontundan mansalita nipaakar ed saray anengneng tan nadngel mi.” (Gawa 4:20) Seguradon maliket tayo no walay natulongan tayo ya mangaro met ed si Jehova. Isip mo pay liket nen Felipe sanen nampabautismo imay Etiope ya pinulongan to! No aligen moy Felipe tan unoren moy ganggan nen Jesus ya manpulong, papaneknekan mo ya labay moy magmaliw ya sakey ed saray Tasi nen Jehova. (Basaen so Roma 10:10, 13, 14.) Kanian nayarin itepet mo met imay intepet na Etiopen opisyal: “Antoy makasbel ed pakabautismoan ko?”—Gawa 8:36.
18. Antoy aralen tayo diad ontumbok ya artikulo?
18 Say pampabautismo so sankaimportantian ya desisyon ya gawaen mo ed bilay mo. Lapud seryoso itan, kaukolan mon nonoten a maong no antoy nalalanor ed satan. Antoy nepeg mon naamtaan nipaakar ed bautismo? Antoy nepeg mon gawaen antis tan kayarim ya manpabautismo? Naebatan iratan ya tepet diad ontumbok ya artikulo.
KANSION 2 Jehova so Ngaran Mo
^ par. 5 Wala ray indibidual ya inaro day Jehova balet ag-ira makapandesisyon no kasin manpabautismo ira bilang Tasi to. No ontan so situasyon mo, naamtaan mod sayan artikulo iray sarag mon gawaen ya ontulong ed sikan manpabautismo.
^ par. 5 Nanduruma so kada too, kanian nayarin aliwan parepareho so pangiyaplika na arum ed saray suhestion ya walad sayan artikulo.
^ par. 6 Parad kaaruman ya alimbawa, nengnengen so brosyur ya Pinalsa Kasi Bilay? tan The Origin of Life—Five Questions Worth Asking.
^ par. 61 DESKRIPSION NA LITRATO: Sakey ya sister ya angiter na tract ed kabataan ya bii.


text:
INALAD DAAN IRAN KOLEKSION MI
“Dakel ni Kaukolan ya Anien”
SAY taon et 1923. Napnapno so concert hall na Drama and Music Conservatory diad São Paulo! Kasin narerengel yoy malinlinew ya boses nen George Young? Kada sentence na paliwawa to et ipapatalos ed salitan Portuguese. Madengedengel so amin ya 585 a wadman. Saray teksto na Biblia ed salitan Portuguese et nanengneng ed screen. Tan diad sampot na paliwawa to, imbunog so nilasus a kopya na bokletan Millions Now Living Will Never Die! diad salitan Portuguese, tan wala met ed English, German, tan Italian. Maabig so resulta na paliwawa! Abalitaan iyan tampol na dakel. Kayari duay labi, napno lamet so hall parad sakey nin paliwawa. Akin et agawa iratan?
Nen 1867, inmalis manlapud United States si Sarah Bellona Ferguson tan say pamilya to diad Brazil. Nen 1899, amta nen Sarah ya nalmo to lay katuaan kayari ton binasa iray pigaran literatura na Biblia ya inawit na agi tod Brazil manlapud United States. Lapud mahilig ya manbasa, sikatoy nan-subscribe na English ya Watch Tower. Lapud aliketan a maong ed mensahe na Biblia, sinulatan toy Brother C. T. Russell, ya imbaga ton sikatoy “prueba ya anggapoy toon agnasabi anggan panon kaarawi.”
Ginawa nen Sarah Ferguson so anggaay nayarian to pian inabang ed arum so katuaan ed Biblia. Mabetbet ton isipen balet no siopay ontulong ed sikato, say pamilya to, ontan met ed saray totood Brazil. Nen 1912, imbagad sikato na Bethel diad Brooklyn ya walay onlad São Paulo tan awit to ray nilibon tract ya Where Are the Dead? diad salitan Portuguese. Nen 1915, imbaga ton talagan pankelawan to ya dakel ed saray Estudyante na Biblia so maniilalon asingger lay iyakar dad tawen. Imbalikas toy liknaan to diad sulat to: “Panon to balet iray walad Brazil tan amin ya walad South America? . . . No nanengneng yo labat no panoy kabaleg na South America, seguradon nibaga yon tampol ya dakel ni kaukolan ya anien.” On, dakdakel ni kaukolan ya anien!
Nen manga 1920, inmatendi so waloran marinero ya taga Brazil ed pigaran pantitipon diad New York City legan ya aapigeren so barko dan parad guerra. Nen pinmawil irad Rio de Janeiro, innabang dad arum so balon naaralan dan ilalo a walad Biblia. Ag-abayag nen Marso 1923, si George Young, sakey a pilgrim odino ombiabiahen manangasikaso, et linmad Rio de Janeiro, ya ditan et akalmo na saray interesado. Inyuksoy toy pangipatalos ed pigaran publikasyon diad salitan Portuguese. Ag-abayag et nambiahe si Brother Young paonlad São Paulo, insan linmad syudad ya walay manga 600,000 a manaayam. Sikatoy nampaliwawa ditan tan angibunog na bokletan Millions, a singa abitlad gapo na sayan artikulo. “Lapud bukbukor ko,” so inreport to, “mandedepende ak labat ed dyaryo pian mangiyabawag.” Saratan so “inmunan paliwawad publiko a walad dyaryo diad Brazil ya sinuportaan tan inaprobaan na I.B.S.A.,” so inyarum to. *
Diad sakey a report nipaakar ed Brazil, oniay inkomento na Watch Tower ya Disyembre 15, 1923: “No isipen mi inggapo na kimey diman nen Hunyo 1, tan anggapo nin balot so literatura ed saman, talagan makapadinayew so impamendisyon na Katawan ed kimey.” Imbaga ni na report ya say paliwawa nen Brother Young ed São Paulo et 2 ed samay 21 ya paliwawa manlapud Hunyo 1 anggad Setyembre 30, ya ami-amin et walay 3,600 ya inmatendi. Diad Rio de Janeiro, kalkalnan linmaknab so mensahe na Panarian. Tan diad loob labat na pigaran bulan, masulok a 7,000 ya publikasyon tayo ed salitan Portuguese so nibunog! Sakey ni, say The Watch Tower ed salitan Portuguese et ginmapon im-publish diad isyu ya Nobyembre-Disyembre 1923.
Linmay George Young ed si Sarah Ferguson, tan oniay imbaga na The Watch Tower: “Pinmaway so sister ed balkon, tan diad gapo et agmakasel. Binembenan toy lima nen Brother Young tan sankanengneng ton maong so lupa to, insan inkuan to: ‘Tuan Pilgrim kayo?’” Ag-abayag et sikato tan saray apatiran anak to et abautismoan. Diad tua, sikatoy 25 taon lan manaalagar ya nabautismoan! Imbaga na Agosto 1, 1924 a Watch Tower ya 50 so abautismoan ed Brazil, maslak et diad Rio de Janeiro.
Natan, manga 90 taon lay linmabas, agti la itepet ya: “Panon to balet iray walad Brazil tan amin ya walad South America?” Masulok ya 760,000 iran Tasi nen Jehova so mangipupulong na maong a balita diad Brazil. Tan natan et nipapasabi met lad interon South America so mensahe na Panarian diad salitan Portuguese, Spanish, tan dakel ni ran lokal ya lenguahe. Nen 1915, duga so imbaga nen Sarah Ferguson ya “Dakel ni kaukolan ya anien.”
^ par. 6 Say kabaliksan na I.B.S.A. et International Bible Students Association.
[Credit Line]
Acervo Fotográfico da Light


text:
KAPITULO 94
Duaran Importantin Kakaukolanen—Pikakasi tan Kapaabebaan
ILUSTRASYON NIPAAKAR ED MAPILIT YA ABALON BII
SAY FARISEO TAN SAY MANAGSINGIL NA BUIS
Imbaga la nen Jesus ed saray disipulo to so ilustrasyon nipaakar ed tuloytuloy ya pampikasi. (Lucas 11:5-13) Natan et nayarin sikatoy wala lad Samaria odino Galilea, tan indanet to lamet a nakaukolan so ag-itundan pampikasi. Oniay impangiyilustra to:
“Diad sakey a syudad et walay sakey a huis ya agto tatakotay Dios tan agto rerespetoey too. Wala met so sakey ya abalon bii ed satan a syudad a naynay ya oonlad sikato a mangibabagan, ‘Segurom a nagamoran koy hustisya ed samay kalaban kod korte.’ Abayag ya agto labay a tulongan so balo, balet diad kaunoran et inkuan to lanlamang ed sarili to, ‘Anggano agko tatakotay Dios odino rerespetoey siopaman a too, seguroen kon nagamoran toy hustisya, ta lanang to ak ya iisturboen, pian agla dia onlan naynay a manesdes ed siak anggad agak la makaanos.’”—Lucas 18:2-5.
Nipaakar ed aplikasyon, inkuan nen Jesus: “Nadngel yo so imbaga na huis, anggaman sikatoy agmatunong? Agta segurado sirin ya iter na Dios so hustisya ed saray pinili to ya ontatawag ed sikato ed agew tan labi, legan a sikatoy maanos ed sikara?” (Lucas 18:6, 7) Anto so labay ya idanet nen Jesus nipaakar ed Ama to?
Aglabay ya ibaga nen Jesus a si Jehova a Dios et singa agmatunong a huis. Ipapaimano to so pandumaan: No ebatan na agmatunong a toon huis so sakey a mapilit ya onkekerew, seguradon mas ebatan na Dios so ontan a kerew. Sikatoy matunong, maong, tan ebatan to so totoo to ya ag-ontutundan manpikasi. Naimano tayo itan ed ontumbok ya imbaga nen Jesus: “Ibagak ed sikayo, iter [na Dios a] tampol ed sikara so hustisya.”—Lucas 18:8.
Mabetbet ya agmakakaawat na hustisya iray mairap-bilay, balet mabetbet a napapaboran iray maimpluensya tan mayayaman. Aliwan ontan so paraan na Dios. Onsabi so panaon a seguroen ton nadusa iray mauges tan naawat na saray lingkor to so andi-anggaan a bilay.
Siopay walaan na pananisia a singa samay abalon bii? Pigara so talagan manisia a say Dios et “iter ton tampol ed sikara so hustisya”? Inyilustra la nen Jesus a kaukolan so tuloytuloy a pampikasi. Natan et oniay intepet to nipaakar ed panisia ed pakayari na pikakasi: “No onsabi so Anak na too, talaga kasin naromog to iyan pananisia diad dalin?” (Lucas 18:8) Say labay ton ibaga et nayarin daiset so walaan na ontan a pananisia no onsabi so Kristo.
Iisipen na arum ya onderengel ed si Jesus a segsegurado ra ed pananisia ra. Mataletalek ira a matunong ira, balet balbalawen day arum. Impaimano nen Jesus ed sikara iyan ilustrasyon:
“Duaran lalaki so sinmegep ed templo pian manpikasi, say sakey et Fariseo tan samay sakey et managsingil na buis. Akaalagey so Fariseo tan oniay impikasi to, ‘O Dios, misalamat ak ed sika ta aliwa ak a singa saray arum—matatakew, agmatunong, mikakalugoran—odino anggan singa sayan managsingil na buis. Mamidua ak a manaayunal ed sakey simba; iiter koy kakaplo na amin a nanaalmok.’”—Lucas 18:10-12.
Kabkabat iray Fariseo ya labalabay dan ipanengneng so inkatunong da. Gagawaen da itan pian pandinayewan ira na arum. Mabetbet iran manayunal diad Lunes tan Huebes, saray agew na tinda, sano dakel so makakanengneng ed sikara. Mangiiter ira na kakaplo anggan parad saray angkekelag a tanaman. (Lucas 11:42) Pigaran bulan ed akadkauna et imbalikas da lay pambusol ed saray ordinaryon totoo, ya inkuan da: “Sarayan totoo ya agda amtay Ganggan [unong ed pakanengneng na saray Fariseo] et nisamban totoo.”—Juan 7:49.
Intuloy nen Jesus so ilustrasyon to: “Balet say managsingil na buis ya akaalagey ed arawi et agto labay so anggan ontangay ed tawen, noagta tatapoktapoken toy pagew to, ya ibabaga ton, ‘O Dios, kasian mo ak a sakey a makasalanan.’” On, mapaabeban binidbir na samay managsingil na buis iray kasalanan to. Kanian inkuan nen Jesus: “Ibagak ed sikayo, sayan laki et sinmempet ed abung to ya apaneknekan a mas matunong nen samay Fariseo. Ta balang too a mangiyaatagey ed sarili to et niyabeba, balet siopaman a mangiyaabeba ed sarili to et niyatagey.”—Lucas 18:13, 14.
Indanet sirin nen Jesus a kaukolan so manpaabeba. Makagunggonan simbawa iya parad saray disipulo to, a binmaleg ed lugar ya idadanet na saray mantunongtunongan a Fariseo so posisyon tan rangko. Tan makagunggona met iyan simbawa parad amin a patumbok nen Jesus.


text:
Panon Kan Makatulong Pian Onelet so Pankakasakey Tayo Ran Kristiano?
“Lapud sikato, say amin a kabiangan na laman, [et] mauk-uksoy ya atuop tan ginawan mantutulongan.”—EFE. 4:16.
1. Manlapu lad gapo, antoy napatnagan ed saray ginawa na Dios?
MANLAPU lad gapo na impamalsa, apatnagan lay pankakasakey ed gagala. Bilang perpekton alimbawa na karunongan, oniay imbaga na sankaunaan ya pinalsa na Dios: “Diad saman wala ak ed abay [nen Jehova], singa uloen a komikimey. Tan siak nensaman so inagew-agew a panggayagaan to.” (Uli. 8:30) Nantulongan so Ama tan Anak, tan pinalsa day nanduruman klase na bilay ya nanenengneng tayo natan. Anggad natan et napatnagan ed saray ginawa na Dios so pantutulongan. Nanengneng tayo iyan kualidad diad impanggawa na biong ed panaon nen Noe; diad impamaalagey, impamagbag, tan impangiyalis ed tabernakulo legan ya manbiabiahe iray totoo na Dios ed kalawakan; tan anggan diad impantogtog na musika tan impankakasakey na boses pian idayew si Jehova ed templo to. Agawan amin iratan lapud impantutulongan.—Gen. 6:14-16, 22; Num. 4:4-32; 1 Awa. 25:1-8.
2. (a) Anto so sankapatnagan ed inmunan Kristianon kongregasyon? (b) Anto ran tepet so pantongtongan tayo?
2 Sayan alimbawa na pantutulongan et napatnagan ed inmunan Kristianon kongregasyon ya indaulo nen Jesu-Kristo. Impaliwawa nen apostol Pablo ya anggaman ‘nandurumay langkap’ o regalo na kada alanaan a Kristiano tan akibiang irad “nanduruman ministeryo” tan “nanduruman kimey,” amin ira et kabiangan na “saksakey a laman.” (Basaen so 1 Corinto 12:4-6, 12.) Balet natan ey? Panon tayon makapansiansian nankakasakey diad pangipupulong tayod maong a balita? Tan panon tayon makapitulongan ed kongregasyon tan ed pamilya tayo?
MITULONGAN ED PANAGPULONG
3. Anton pasingawey so anengneng nen apostol Juan?
3 Diad bandad sampot na unonan siglo C.E., anengneng nen apostol Juan ed sakey a pasingawey so pitoran anghel ya balang sakey et amaknol na trumpeta. Nen pinaknol na komaliman anghel so trumpeta to, anengneng nen Juan ya naplag ed dalin so “sakey a bitewen” ya nanlapud tawen. Sankabembenan na “bitewen” so tombok ya impanlukas tod dadalanan ya mamaarap ed kaaralman. Pinmaway so makapal ya asewek, tan pinmaway ed asewek iray duron. Imbes ya deralen da ray tanaman, saray simbolikon duron et sakitan da ray “totoon anggapoy tatak na Dios ed saray moling da.” (Apo. 9:1-4) Seguradon amta nen Juan so kagrabe na paneral na amayamay a duron. Agta sinalot na saray duron so Ehipto nensaman diad panaon nen Moises? (Exo. 10:12-15) Saray simbolikon duron ya anengneng nen Juan et matukotukoy ya mangirerepresenta ed saray alanaan a Kristiano diad pangiyaabawag dad saray mapuersan mensahe na panangukom nen Jehova. Kaiba da natan iray minilyon ya walaan na ilalon manbilay ya anggapoy anggaan diad dalin. Lapud nankakasakey ya panagpulong tayo, onkakapuy lay autoridad nen Satanas panamegley na empiryo na palson relihyon diad interon mundo!
4. Anto so kimey na saray totoo na Dios, tan panon da labat iyan nagawaan?
4 Baleg so kimey na saray totoo nen Jehova, say pangipulong ed “maong a balita” diad interon mundo antis ya manampot iyan sistema. (Mat. 24:14; 28:19, 20) Kaibad saya so pangimbita ed “siopaman a napgaan” pian oninum na “libren danum na bilay.” (Apo. 22:17) Bilang membro na Kristianon kongregasyon, panon tayon nagawaan iya? Nagawaan tayo labat iya no mantutunosan tan “mantutulongan” itayo.—Efe. 4:16.
5, 6. Akin ya nibagan mankakasakey itayo no ipupulong tayoy maong a balita?
5 Pian nipasabi tayo so maong a balita na Panarian ed mas dakel a totoo, kaukolan ya organisado itayo ed panagpulong. Kanian wala ray instruksion ya naaawat tayo panamegley na saray kongregasyon ed interon mundo. Ipaparaan itayo na satan pian makapankakasakey itayod panagpulong. Kayari na pantitipon parad lawak na kimeyan, oonla tayo pian iyabawag ed saray totoo so mensahe na Panarian. Diad pitongtong tayo tan panamegley na minilyon iran publikasyon a base ed Biblia, nipapasabi tayoy mensahe. Kasin pansasagpotan mon unoren iray instruksion pian makapibiang kad espisyal ya kampanya na panagpulong? No gagawaen mo itan, kaiba kad minilyon a totoo ya nankakasakey a mangiyaabawag na mensahe na “anghel a mantiktikyab ed pegley na tawen” ya abitla ed Apocalipsis 14:6.
6 Talagan makapaliket ya nabasa ed Yearbook iray resulta na nankakasakey a kimey tayo! Nonoten met no panon itayon mankakasakey a mangibubunog na saray imbitasyon parad saray regional, espisyal, tan internasyonal a kombension tayo. Diad sarayan pantitipon, ondedengel tayo ed saray makapaseseg a paliwawa ya base ed Biblia tan iimanoen tayon maong iray drama tan demostrasyon. Mabetbet ya idadanet na sarayan parte so maaron panamaseseg na Dios ya sikatoy panlingkoran tayod interon bilay tayo. Mankakasakey tayo met parad Memoryal na impatey nen Jesus. Bilang panangapresya ed agnaparaan a kaabigan na Dios tan bilang katutulok ed ganggan nen Jesus, tinaon itayon mantitipon parad satan ya okasyon, diad kaselek na agew na Nisan 14. (1 Cor. 11:23-26) Tan aliwa labat ya saray bautismadon Tasi so nayarin onatendi. Pigaran simba antis na Memoryal, gagawaen tayoy anggaay nayarian tayon sumpalen so teritorya tayo tan iimbitaan tayo ray arum ya miulop ed sikatayo diad satan ya importantin okasyon.
7. No saniiba itayon mankikimey, antoy nagawaan tayo?
7 No saksakey so duron, anggapoy masyadon nagawaan to. Mipadpara, nayarin singa agnaimano iray nagagawaan tayon bukor. Balet no saniiba itayon mankikimey, nipaarap tayoy imano na minilyon a totoo ed samay makanepegan na amin a dayew tan galang, si Jehova! Balet, aliwan saya labat so paraan pian makapitulongan tayod pankakasakey na totoo na Dios.
MITULONGAN ED KONGREGASYON
8, 9. (a) Anton ilustrasyon so inusar nen Pablo pian ibangat iray Kristiano ya mansiansian nankakasakey? (b) Panon tayon makapitulongan ed kongregasyon?
8 Diad sulat nen Pablo ed saray taga Efeso, imbaga to so uksoyan na kongregasyon tan say pankaukolan ya ‘ombaleg ed amin a bengatla.’ (Basaen so Efeso 4:15, 16.) Antoy makatulong ed balang sakey ed sikatayo pian nagawaan itan? Inusar nen Pablo so laman na too bilang alimbawa, tan nampokus ed pankakasakey diad pangidadaulo nen Jesu-Kristo, say ulo na kongregasyon. Binitla na apostol so pantutulongan ‘pian iter no antoy nakaukolan’ na laman. Panon ya makatulong so amin, ugaw o matatken, mabiskeg o makapuy, ed pankakasakey tan espiritualidad na kongregasyon?
9 Say sekreto et say pampasakop tan panrespeto ed saray elder ya tinuro nen Jesus ya mangigiya ed kongregasyon. (Heb. 13:7, 17) Nayarin aliwan naynay ya mainomay a gawaen itan. Balet, sarag tayon kerewen so panangigiya na Dios. Say aktibon puersa to so ontulong ed sikatayo pian impapuso tayon nasuportaan iray uksoyan na kongregasyon. Kanian no singa mairap tayon unoren iray instruksion, kaukolan ya isipen tayo ya say mapaabeban pitulongan tayo et makatulong ed pankakasakey na kongregasyon. Sakey ni, no mitulongan tayo ed onia ran paraan, seguradon onelet so panaaroan tayon amin.
10. Panon ya makakatulong iray ministeryal a lingkor pian mansiansiay pankakasakey ed kongregasyon? (Nengnengen so litratod gapo na artikulo.)
10 Naapresyan maong so nitutulong na saray ministeryal a lingkor parad pankakasakey na kongregasyon. Sarayan agagi, antokaman so edad da, et mabulbulos ya manlilingkor parad amin. Singa bilang, tutulongan da ray elder pian naseguro ya wala ray suplay na publikasyon parad ministeryo. Niarum ni, kaslakan ya aasikasoen day regular ya panaglinis tan panagmintina ed Kingdom Hall, tan aabrasaen da ray bisita ya onaatendi ed saray pantitipon tayo. No mikoopera tayo ed sarayan agagi, makatulong tayo pian nagawaan ya mauksoy iray kimey ed kongregasyon.—Ikompara so Gawa 6:3-6.
11. Antoy nayarin nitulong na saray agagin walad kaksilan pian mansiansiay pankakasakey na kongregasyon?
11 Dakel ya matatken ed espiritual iran agagin lalaki so pigay taon lan mangaasikaso ed kongregasyon. Balet nayarin limitado lay nagawaan da lapud ontatatken la ra, kanian kaukolan so pananguman. Baleg so nitulong na saray agagin lalaki ya walad kaksilan. Anggano daiset ni eksperiensya ra, natulongan ira pian nagawaan da ray kaaruman ya responsabilidad diad pangipasal ed sikara. Talagan maabig no dadampoten na saray ministeryal a lingkor so pagmaliw ya elder! (1 Tim. 3:1, 10) Wala ray medyo ugaw nin elder ya kinmualipika bilang manangasikaso na sirkito ya manlilingkor ed saray agagi diad dakel a kongregasyon. Talagan misalsalamat tayo ed mabulbulos ya panusuporta na sarayan agagi.—Basaen so Salmo 110:3; Eclesiastes 12:1.
MITULONGAN ED PAMILYA
12, 13. Antoy nagawaan na interon pamilya pian makapantutulongan ira?
12 Bilang kaaruman ya punto nipaakar ed pitutulongan, pantongtongan tayo no panon tayon makapitulongan ed pankakasakey na pamilya tayo. Makakatulong ed dakel so epektibon Panagdayew na Pamilya kada simba pian onelet so relasyon na atateng tan ananak. Diad sarayan makapaliket a panagaral, akapokus tayo ed espiritual iran bengatla tan makatulong iya ed pankakasakey na pamilya. Say panagpasal parad ministeryo et makatulong ed pamilya pian mas epektibo iran makapanpulong. Tan no mankokomento iray membro na pamilya nipaakar ed Salita na Dios, lalon oneelet so relasyon da—amin da et aaroen day saksakey a Dios tan labay dan gawaen so linawa to.
13 Antoy nagawaan na sanasawa pian makapantulongan ira tan nirayew day Jehova? No parehon matoor a lingkor nen Jehova so sanasawa, panliketan day pankakasakey ya resulta na satan. Imbalikas di Abraham tan Sarah, Isaac tan Rebeca, Elkana tan Hana so panangaro da ed asawa ra. Kaukolan tayon seguroen ya ontan met so gawaen tayo. (Gen. 26:8; 1 Sam. 1:5, 8; 1 Ped. 3:5, 6) Makatulong itan pian makapikasakey tayod asawa tayo tan mas onapit itayod Ama tayod tawen.—Basaen so Eclesiastes 4:12.
14. No say asawam et agmanlilingkor ed si Jehova, antoy gawaen mo pian mansiansian malet so relasyon yo?
14 Nepeg ya agmikasakey iray Kristiano ed saray agmananisia. (2 Cor. 6:14) Panon to iramay agagin agmananisia so kapamilya ra? Arum ya manlilingkor ed Dios natan et wala lay asawa ra nen naaralan day katuaan, tan aliwan Tasi so asawa ra. Balet, makatulong nin siansia so pangiyaplika ed saray prinsipyo na Biblia pian mankasakey so pamilya. Kaibad satan so pitulongan anggad posible, basta anggapoy nasumlang ya prinsipyo na Biblia. Nayarin aliwan mainomay itan, balet nonoten so maabig ya epekto na satan. Nayarin mairap met so pangiyaplikad saray prinsipyo na Biblia no inmarawid kongregasyon so asawam. Ontan so agawa ed sister ya si Mary. Kaiba ton manlilingkor ed si Jehova so asawa ton si David, balet tinmundan onatendi si David ed saray aral na kongregasyon manga 25 taon lay apalabas. Tuloytuloy ya inmatendi ed saray aral tan kombension si Mary tan nansagpotan ton inyaplika iray prinsipyo ed Biblia diad pamilya ra, kaiba lay pambangat ed anemiran ananak da. Nen binmaleg la ray anak da tan agla ra manaayam ed abung da, pakalikna nen Mary et bukbukor to la. Insan ginmapon binasa nen David iray magasin ya ititilak nen Mary parad sikato. Asabi panaon et akiaral la lamet, tan sikatoy irereserbaan na yurongan na apo ton anem taon. No agmakaatendi si David, ibaga na apo to, “Laki, aanapen ta kayod aral nen niman.” Natan et maliket a manlilingkor lamet si David ed si Jehova, tan malikeliket si Mary ta saniba la ra.
15. Panon ya natulongan na saray maedad lan sanasawa iray mas ugaw nin sanasawa?
15 Aatakien nen Satanas iray pamilya natan, kanian importantin pansiansiaen na amin ya lingkor na Dios so maabig ya pitutulongan ed asawa ra. Anggan pigay taon ki lan sanasawa, isipen no antoy nayarim ya ibaga o gawaen pian onelet so relasyon yo. Anggan saray maedad la et natulongan da iray mas ugaw nin agagi ed kongregasyon. No maminsan, sarag yon imbitaan ed abung yo so mas ugaw nin sanasawa pian mibiang ed panagdayew na pamilya yo. No kaiba yo ray mas ugaw nin sanasawa, naobserbaan da ya importante so panaaroan tan pankakasakey anggan panon lay kabayag yon sanasawa.—Tito 2:3-7.
“ONTATDANG ITAYO ED PALANDEY NEN JEHOVA”
16, 17. Antoy tatalaranan na saray nankakasakey ya lingkor na Dios?
16 Isipen pa ray Israelita ed panaon na Biblia ya mandadayew ed si Jehova legan na piesta ed templo to diad Jerusalem. Manpaparaan ira parad pambiahe, aasikasoen da ray pankaukolan na balang sakey ed dalan, insan nankakasakey iran mandadayew ed templo. Pian nagawaan da itan, kaukolan so pantutulongan. (Luc. 2:41-44) Legan tayon tuloytuloy ya manbiabiahe paonlad balon mundo, kaukolan met ya mankakasakey tan mantutulongan itayo. Kaukolan so tuloytuloy ya pansagpot tayo. Kasin kaukolan mo nin paaligwasen iya?
17 Isipen pa ray bendisyon ya manatalaran ed sikatayo! Tinaynan tayo lay agpankakasakey tan inkagulo ya nanenengneng tayo ed sayan sistema na mundo. Nanenengneng tayo so pakakasumpal na impasakbay nen Isaias tan Miqueas—saray totoo na Dios et nankakasakey ya ontatatdang ed “palandey nen Jehova.” (Isa. 2:2-4; basaen so Miqueas 4:2-4.) Talagan niyatagey so paraan na panagdayew tayo ed “kaunoran iran agew.” Balet agaylay liket tayo no manbilay tayo lad panaon ya mankakasakey tan mantutulongan lay amin ya totoo!


text:
“Seguroen Iray Mas Importantin Bengatla”
“Seguroen iray mas importantin bengatla.”—FIL. 1:10.
1, 2. Anton propesiya nipaakar ed kaunoran iran agew so nan-interesan na saray disipulo nen Jesus, tan akin?
SI Pedro, Santiago, Juan, tan Andres labat so kaiba nen Jesus. Aburido rad samay imbaga nen Jesus ya naderal so templo. (Mar. 13:1-4) Kanian intepet da: “Ibagam ed sikami, Kapigan nagawa irayan bengatla, tan anto naani so tanda na kiwawalam tan say kasampotan na sistema na mundo?” (Mat. 24:1-3) Bilang ebat, aglabat imbaga nen Jesus iray ebento ya nagawa antis a naderal so Jerusalem, noagta pati saray nagawa ed kaunoran iran agew na mauges a mundo nen Satanas. Walay ebenton talagan naninteresan na saray disipulo. Kayari ton sinansakey iray makapagonigon ya nagawa singa saray guerra, eras, tan idakel na kaugsan, walay impasakbay ton positibon nagawa ed kaunoran iran agew. Inkuan to: “Sayan maong a balita na panarian so nipulong ed interon dalin bilang pantasi ed amin a nasyones, insan onsabi so anggaan.”—Mat. 24:7-14.
2 Akaiba na saray disipulo ed impangipulong day maong a balita na Panarian si Jesus. (Luc. 8:1; 9:1, 2) Kanian nayarin nanonotan da may inkuan to: “On, dakel so aanien, balet daiset so mankikimey. Mikasi kayo sirin ed Katawan na panag-ani a mangibaki na saray mankimey ed aanien to.” (Luc. 10:2) Balet panon dan napulongay “interon dalin” tan ‘makapantasi ed amin a nasyones’? Iner so panlapuay kaaruman a komikimey? No anengneng labat komon na saraman ya disipulo nen Jesus so kasumpalan na saray imbaga ton nabasad Mateo 24:14, seguradon mandinayew ira!
3. Panon ya nasusumpal so Lucas 21:34 ed panaon tayo, tan antoy nepeg ya itepet tayod sarili tayo?
3 Nagagawa lad panaon tayo imay impropesiya nen Jesus. Minilyon lay onsusuportad panangipulong ed maong a balita na Panarian diad interon dalin. (Isa. 60:22) Balet impaimano nen Jesus ya wala ray nairapan ya manpokus ed sayan kimey diad kaunoran iran agew. Nabalang so imano ra tan “nabelatan” ira. (Basaen so Lucas 21:34.) Satan ya imbaga nen Jesus et mas importante natan lapud wala ray lingkor nen Jehova ya abalang so imano ra. Nayarin lapud inyuna ray trabaho, atagey ya edukasyon, kayamanan, odino mas dakel so panaon dad isport tan panagrelaks. Nabebelatan so arum lapud saray desdes tan problemad bilay. Kanian maabig no tepetan moy sarilim: ‘Siak balet ey? Kasin iyuunak so panaglingkor ed Dios?’
4. (a) Antoy impikasi nen Pablo parad saray Kristiano ed Filipos, tan akin? (b) Antoy aralen tayod sayan mantumbokan ya artikulo, tan akin?
4 Kinaukolan na saray Kristiano nen inmunan siglo so mansagpot pian makapanpokus irad espiritual. Kanian impikasi nen Pablo iramay taga Filipos pian ‘naseguro da iray mas importantin bengatla.’ (Basaen so Filipos 1:9-11.) Singa si apostol Pablo, dakel ed sikara so nagmaliw a ‘lalon makpel tan andian na takot ya angipulong ed salita na Dios.’ (Fil. 1:12-14) Diad panaon tayo, amayamay met ya agagi so makmakpel a mangipupulong ed Salita na Dios. Balet, mas makapanpokus tayo ed sayan sankaimportantian ya kimey no imanoen tayoy nagagawaan na organisasyon nen Jehova natan. Diad sayan artikulo, pantongtongan tayo no panon ya uusaren nen Jehova so organisasyon to pian nasumpal so Mateo 24:14. Antoy manunan kimey na organisasyon to tan panon itayon napabiskeg ed satan? Diad ontumbok ya artikulo, aralen tayo no panon itayon makapansungdo tan makapibansag ed organisasyon nen Jehova.
SAY ORGANISASYON NEN JEHOVA ED TAWEN
5, 6. (a) Akin ya angiter si Jehova na pasingawey nipaakar ed organisasyon tod tawen? (b) Antoy anengneng nen Ezequiel ed pasingawey?
5 Dakel a bengatla so agla impaisulat nen Jehova ed Biblia. Singa bilang, ag-angiter na detalye no panon ya onggagana so utek tan no panon kakomplikado so uniberso, anggano makapadinayew komon iratan ya impormasyon. Imbes, say impaisulat nen Jehova et saray impormasyon ya kaukolan tayo pian natalosay linawa to tan nagawaan tayo itan. (2 Tim. 3:16, 17) Balet makapalikliket ta nabasad Biblia so pigaran impormasyon nipaakar ed agnanengneng ya organisasyon nen Jehova! Nabasa tayo iratan ed libro na Isaias, Ezequiel, Daniel, tan Apocalipsis. (Isa. 6:1-4; Eze. 1:4-14, 22-24; Dan. 7:9-14; Apo. 4:1-11) Inikdan itayo nen Jehova na pankanawnawan natalosan so organisasyon tod tawen. Akin ya impaamta to itan ed sikatayo?
6 Labay nen Jehova ya ipaliknan kabiangan itayo na organisasyon tod interon uniberso. Dakerakel so gagawaen na agnanengneng ya organisasyon to pian nasumpal so linawa to. Singa bilang, diad sakey a pasingawey et anengneng nen Ezequiel so makapadinayew ya mangatatawen a karwahe. Satan a karwahe et mapmaples tan magmainomay a makapanguman na direksion kanian arawi nasabi to. (Eze. 1:15-21) Anengneng met nen Ezequiel imay Akalugan ed karwahe. Inkuan to: “Anengneng ko so singa mandarlang a metal, a singa say nengneng na apoy ed loob to a manliberliber . . . Saya sikato nen saman so kaparpara na kaatageyan nen Jehova.” (Eze. 1:25-28) Seguradon mandinayew si Ezequiel ed satan ya anengneng to! Naimatonan to ya si Jehova so sigpot a mangipapakurang ed organisasyon to panamegley na masanton espiritu to. Talagan malinlinew ed sayan pasingawey a say organisasyon nen Jehova ed tawen et aktibon onkikiwas!
7. Akin ya mamabiskeg ed talek tayo so pasingawey ya naawat nen Daniel?
7 Wala met so pasingawey ya naawat nen Daniel ya mamabiskeg ed talek tayo. Diad satan, anengneng toy Jehova, say “Masiken na Saray Ag-agew” ya akayurong ed trono a nandalig tan singa dalang na apoy. (Dan. 7:9) Labay nen Jehova ya ipaimano ed si Daniel a say organisasyon To et tuloytuloy ya onaabanti pian sumpaley gagala To. Anengneng met nen Daniel ya niiter ed “singa sakey ya anak a too,” si Jesus, so panuley ed organisasyon nen Jehova diad dalin. Aliwan temporaryo so perpekton uley nen Jesus. Imbes, “sikato so lawas a panuley, a sikato so agnaani onlalabas, tan say panarian to ed satan sikato so agnabagbag.” (Dan. 7:13, 14) Manepeg labat sirin ya manmatalek tayod si Jehova tan ed saray gagawaen to. Inter toy “panuley, tan gayaga [kagalangan, NW], tan sakey a panarian” ed Anak to, si Jesus. Si Jehova so anuro ed si Jesus kanian makapanmatalek tayod uley to.
8. Antoy alikna di Ezequiel tan Isaias ed pasingawey ya inter nen Jehova, tan antoy nepeg ya epekto na saratan ed sikatayo?
8 Antoy epektod sikatayo na sarayan pasingawey nipaakar ed organisasyon nen Jehova? Singa si Ezequiel, seguradon mandinayew tayod saray gagawaen nen Jehova. (Eze. 1:28) No dalepdepen tayoy organisasyon To, napakiwas itayon singa si Isaias. Sanen sikatoy awalaan na pankanawnawan ipaamtad arum so gagawaen nen Jehova, tampol ton ginawa itan. (Basaen so Isaias 6:5, 8.) Matalek si Isaias ya sikatoy tulongan nen Jehova pian nasarag toy antokaman a subok. Ontan met ed sikatayo natan, pandinayewan tayoy agnanengneng ya organisasyon nen Jehova kanian napapakiwas itayon misuportaan. Talagan makapaseseg ya naamtaan a kabiangan itayo na onaabantin organisasyon ya manusumpal ed gagala nen Jehova!
SAY ORGANISASYON NEN JEHOVA DIAD DALIN
9, 10. Akin et kaukolan so organisasyon nen Jehova diad dalin?
9 Panamegley na Anak to, angiletneg si Jehova na organisasyon to diad dalin ya misuportaan ed organisasyon tod tawen. Akin a kaukolan so organisasyon diad dalin a manumpal ed kimey ya nipasakbay ed Mateo 24:14? Walay taloran rason.
10 Unona, imbaga nen Jesus ya saray disipulo to et manpulong anggad “sankaarawian a pasen na dalin.” (Gawa 1:8) Komadua, kaukolan na saray mibiang ed panagpulong so espiritual a panangan tan panangasikaso. (Juan 21:15-17) Komatlo, kaukolan da so mantitipon pian dayewey Jehova tan aralen no panoy manpulong. (Heb. 10:24, 25) Pian nagawaan iraya, kaukolan ya organisado so kimey na saray disipulo nen Jesus.
11. Panon tayon nipanengneng ya susuportaan tayoy uksoyan na organisasyon nen Jehova?
11 Panon tayon nipanengneng ya susuportaan tayoy uksoyan na organisasyon nen Jehova? Say sakey ya importantin paraan et diad naynay a panmatalek ed saray tinuro nen Jehova tan Jesus ya mangidaulo ed panagpulong a kimey. Dakel so posiblin mangibalang ed imano na saray mangidadaulo ed sikatayo. Balet antoy akasentroay imano na organisasyon nen Jehova diad dalin?
ISENTROY IMANO ED SARAY “MAS IMPORTANTIN BENGATLA”
12, 13. Panon ya gagawaen na saray elder so responsabilidad da, tan akin ya napapaseseg kad satan?
12 Responsabilidad na saray eksperiensyadon elder ed interon dalin ya asikasoen tan idaulo so panagpulong a kimey ed bansan kawalaan da. Antis iran manggaway desisyon, aaralen dan maong so ibabagay Biblia, gagawaen da itan ya ‘sakey a silewan ya onkana ed saray salisali da, tan sakey a liwawa ya onkana ed basbas da,’ tan manpipikasi ira parad panangiwanwan nen Jehova.—Sal. 119:105; Mat. 7:7, 8.
13 Singa saramay manangasikaso nen inmunan siglo, iyuuna na saray elder a mangidadaulo ed panagpulong natan so “ministeryo nipaakar ed salita.” (Gawa 6:4) Malikeliket ira ed iyaaligwas na panagpulong diad bansa ra tan diad interon mundo. (Gawa 21:19, 20) Ag-ira manggagawa na amayamay ya ganggan tan totontonen. Imbes, manpapaigiya irad Biblia tan masanton espiritu na Dios pian mas napalaknab ni pangipulong ed maong a balita. (Basaen so Gawa 15:28.) Lapud satan, sikaray mangipapanengneng na maabig ya alimbawa parad amin ya agagi.—Efe. 4:11, 12.
14, 15. (a) Anto ray uksoyan pian nasuportaay panagpulong ed interon dalin? (b) Antoy naliliknam ed pitutulongan mod panagpulong a kimey?
14 Dakerakel ya agagi so mansasagpot pian niparaan iray espiritual a panangan diad saray publikasyon, pantitipon, tan kombension tayo. Nilibon boluntaryo so makulikulin mangipapatalos ed saratan diad manga 600 ya lenguahe pian mas dakel so makaaral ed “makapadinayew iran gawa na Dios” diad mismon lenguahe ra. (Gawa 2:7-11) Mantratrabaho iray kalangweran ya agagin lalaki tan bibii ed saray high-speed ya panag-imprintaan tan bindery pian napawala iray literatura. Insan ipawit iratan a literatura ed saray kongregasyon anggad sankaarawian ya pasen diad dalin.
15 Wala met iray uksoyan pian nisentro tayoy imano tayod panagpulong a kimey diad kongregasyon tayo. Alimbawa, nilibo so manboboluntaryo ed panagpaalagey na Kingdom Hall tan Assembly Hall, ontutulong ed saray dinalan na kalamidad odino mankaukolan na medikal a tulong, mangoorganisa ed saray asemblea tan kombension, tan manbabangat ed saray teokratikon eskuelaan. Antoy gagala na sarayan kimey? Pian organisadon nipulong so maong a balita, napaaligwas so espiritualidad na saray managpulong, tan mas dakel so natulongan ya mandayew ed si Jehova. On, talagan akasentroy imano na organisasyon nen Jehova diad dalin ed saray mas importantin bengatla!
ALIGEN SO ALIMBAWA NA ORGANISASYON NEN JEHOVA
16. Anto ray sarag yon ilaktip ed personal odino panagaral na pamilya yo?
16 Kasin ipapanaon tayoy pandalepdep ed saray gagawaen na organisasyon nen Jehova? Kaiba ed panagdayew na pamilya o personal a panagaral na arum so pan-research tan pandalepdep ed sarayan bengatla. Balibali met ya ilaktip ed satan so panaral ed pasingawey ya niiter ed si Isaias, Ezequiel, Daniel, tan Juan. Dakel met so makapainteres ya impormasyon ed libron Jehovah’s Witnesses—Proclaimers of God’s Kingdom tan arum ni ran publikasyon odino DVD tayo.
17, 18. (a) Antoy nitulong ed sika na inaral tayo natan? (b) Anto ray kaukolan tayon itepet ed sarili tayo?
17 Maabig sirin no dalepdepen tayoy gagawaen nen Jehova panamegley na organisasyon to. Gawaen tayo met ya determinasyon so pangisentrod imano tayo ed saray mas importantin bengatla. Diad ontan et seguradon nalikna tayo imay imbaga nen Pablo: “Agkami ontutunda, lapud walaan kami na sayan ministeryo unong ed panangasi a nipanengneng ed sikami.” (2 Cor. 4:1) Oniay impaseseg tod saray agagi to: “Ag-itayo ontutundan manggawa na maabig, ta diad manepeg a panaon et manani itayo no ag-itayo onkesaw.”—Gal. 6:9.
18 Kasin wala ray kaukolan tayon umanen tan na pamilya tayo pian niyuna tayo ray mas importantin bengatla kada agew? Sarag tayo kasin pasimplien so bilay tayo tan bawasan iray makaabalad sikatayo pian mas dakel so panaon tayon manpulong? Diad onsublay ya artikulo, aralen tayoy limaran bengatla ya makatulong ed sikatayon makapibansag ed organisasyon nen Jehova.


text:
LEKSION 3
Talaga Kasin Nanlapud Dios so Maong a Balita?
1. Siopa so Autor na Biblia?
Say maong a balita ya manbilay ya anggapoy anggaan iray totoo ed dalin et nabasad Biblia. (Salmo 37:29) Say Biblia et koleksion na 66 ya angkelag iran libro. Inusar na Dios so manga 40 ya matoor a lalaki pian isulat so Biblia. Say unonan limaran libro et insulat nen Moises manga 3,500 ya taon lay apalabas. Say sampot ya libro et insulat nen apostol Juan, masulok ya 1,900 ya taon lay apalabas. Siopa so akan-ideya ed saray insulat da? Inusar na Dios so masanton espiritu to pian ipasabi so mensahe to ed saray nansulat na Biblia. (2 Samuel 23:2) Insulat da no antoy impaisulat na Dios ed sikara, aliwan sarili dan ideya. Kanian si Jehova so Autor na Biblia.—Basaen so 2 Timoteo 3:16; 2 Pedro 1:20, 21.
Bantayan so video ya Siopa so Autor na Biblia?
2. Panon tayon nasegurado ya nanlapud Dios so Biblia?
Talagan nanlapud Dios so Biblia ta ontutua iray insulat ditan ya nagawa ni labat ed arapen, anggan saray angkelag a detalye. Ag-itan sarag na too. (Josue 23:14) Say Makapanyarin-amin ya Dios labat so makapangibaga no anton talagay nagawa ed arapen.—Basaen so Isaias 42:9; 46:10.
Anggapo so makapipara ed Biblia ta nanlapu itan ed Dios. Bilyon lan kopya na Biblia so nibunog ed dakdakel ya lenguahe. Anggano daan lan maong ya libro so Biblia, ag-itan kontra ed science. Sakey ni, agmet mankokontraan so insulat na saramay 40 ya lalaki. * Ontan met, impaamta na Biblia so kualidad na Dios ya aro, tan sarag na Biblia ya umanen so kabibilay na totoo parad pankamaongan da. Lapud saraya, kombinsido iray milyon ya totoo ya say Biblia et Salita na Dios.—Basaen so 1 Tesalonica 2:13.
Bantayan so video ya Panon Tayon Naseguro ya Tua so Biblia?
3. Anto ray nabasa ed Biblia?
Say sakey ed saray manunan tema na Biblia et say maong a balita ya walay balibalin gawaen na Dios parad totoo ed arapen. Ipapaliwawa na Biblia no panon ya sinayang na inmunan too so posibilidad ya manbilay ed paraison dalin tan no panon ya nipawil so paraiso.—Basaen so Apocalipsis 21:4, 5.
Nabasa met ed Biblia iray ganggan, prinsipyo, tan bilin na Dios. Ontan met, akarekord ed Biblia no panon so impantrato na Dios ed totoo nensaman. Naaralan tayo ditan no anto iray kualidad na Dios. Kanian natulongan ka na Biblia ya kabaten so Dios. Naaralan mo ditan no panon kan magmaliw ya kaaro to.—Basaen so Salmo 19:7, 11; Santiago 2:23; 4:8.
4. Antoy gawaen mo pian natalosan moy Biblia?
Natulongan ka na sayan brosyur ya natalosan so Biblia, ya aligen so paraan ya ginawa nen Jesus. Sansakey ton binitla so pigaran teksto ed Biblia, insan to impaliwawa so “kabaliksan na Kasulatan.”—Basaen so Lucas 24:27, 45.
Talagan anggapoy mipara ed maong a balita ya nanlapud Dios. Balet, wala ray totoo ya ag-ira interesado tan agda ni ingen labay itan. Agka manpapaapekto ed sikara. Say pambilay mo ya anggapoy anggaan et akadepende no kabaten moy Dios.—Basaen so Juan 17:3.
^ par. 3 Nengnengen so libron Anto so Peteg ya Ibabangat na Biblia? ed pahina 20.


text:
Approx 0.00 KM away
Address: San Andres Street, Malate, Manila, Metro Manila, Philippines
Approx 0.79 KM away
Address: Paco, Manila, Metro Manila, Philippines
Approx 0.91 KM away
Address: Aviadores, San Andres Bukid, Manila, Metro Manila, Philippines
Approx 1.25 KM away
Address: Perlita, San Andres Bukid, Manila, Metro Manila, Philippines
Approx 1.27 KM away
Address: Pedro Gil, Paco, Manila, Metro Manila, Philippines
Approx 1.53 KM away
Address: Taft Avenue, Ermita, Manila, Metro Manila, Philippines


text:
LEKSION 10
Nonot Yoy Agawa ed Asawa nen Lot
Si Lot et kaanakan nen Abraham ya kaiba ton nanayam ed dalin na Canaan. Nen dinmakel lay ayayep di Abraham tan Lot, kulang lay napampastolan da. Kanian imbaga nen Abraham ed si Lot: ‘Maong amo no ombiig ka la. Sika lay manpili no iner so labay mon laen, tan amay agmo pilien diman ak onla.’ Aliwan makasarili si Abraham, awa?
Akanengneng si Lot na balibalin lugar ya asingger ed syudad ya tatawagey Sodoma. Dakel so danum diman tan marika. Kanian aman so pinili to tan diman la nanayam so pamilya to.
Mauge-uges iray totoo ed Sodoma tan ed abay ton syudad ya Gomorra. Lapud mauge-uges ira, imbaga nen Jehova ya deralen to iratan ya syudad. Balet labay na Dios ya iligtas si Lot tan say pamilya to, kanian angibaki na duaran anghel pian ibagad sikara: ‘Apura yo! Paway kayod sayan syudad, ta deralen iya nen Jehova!’
Agnanapura si Lot. Mabaybayag ya onalis. Kanian si Lot et ingguyor la na saray anghel ya papaway ed syudad, pati say asawa to tan duaran anak to ya bibii. Imbaga na saray anghel: ‘Batik kayo, pian makaligtas kayo! Agkayo onlilingaw, ta no andi, ompatey kayo!’
Kasabi dad syudad ya tatawagey Zoar, pinauran nen Jehova na apoy tan asupre diad Sodoma tan Gomorra. Adera-deral iyan duaran syudad. Balet ag-inunor na asawa nen Lot si Jehova. Sikatoy linmingaw, kanian nagmaliw ya pungol na asin! Balet akaligtas si Lot tan saray ananak to lapud inunor day Jehova. Seguradon maer-ermen ira lapud ag-inmunor so asawa nen Lot. Pero maliket ira ta dinengel da iray imbaga nen Jehova.
“Nodnonot yoy asawa nen Lot.”—Lucas 17:32